Urteko festarako prest daude Ttan Ttakun zaleak

Musika dantzagarriaz beteko dute Gazteszena larunbatean.

Ttan Ttakun irratiak larunbat honetan ospatuko du bere festarik handiena. Errege eguna eta San Sebastian egunaren arteko asteburuan egingo du, ohi bezala. Egia Kultur etxeko Gazteszena aretoan elkartuko dira Ttan Ttakun zale guztiak. Gauean hasiko da festa, 23:00etan; eta goizalderarte luzatuko da, 6:30ak arte.

Asier Mendizabal Nokono irratiko koordinatzaileak azaldu dizkio IRUTXULOKO HITZAri aurtengo festari buruzko xehetasun guztiak: “Aurtengo programan musika dantzagarria da nagusi. Iazkoa rockeroa izan zen; aurtengoa, ordea, desberdina izango da. Askotariko estiloak nahastuko dira”. Kontzertu guztiak areto handian egingo dituzte,eta DJak areto txikian ariko dira.

Canshadows taldearekin hasiko da zuzeneko musika areto handian. Jazz, blues eta rock doinuak joko ditu laukote donostiarrak. Kauta rock talde andoaindarrak disko berria aurkeztuko du Ttan Ttakun festan. Kontzertu bana egingo dute euskal hiriburuetan, eta larunbatekoa izango da Donostian egingo duten aurkezpena. Lau urteko etenaldiaren ondoren Agerre izeneko lanarekin itzuli dira. Acido C talde irundarrak funky musikaz beteko dute areto handia, eta Makulu Ken bandak afro beat doinuak ekarriko ditu. Manu Pogo Djak musika jarriko du atsedenetan eta festaren bukaeran.

Areto txikian musika elektronikoa izango da nagusi, eta dantza klub baten moduan girotuko dute gune hau, argi bereziekin atonduko baitute. Royal Jaleorekin hasiko da espazio honetako programa, eta Iban Device, Kino International, Panda Valium eta Ni Mu DJ ariko dira haien ondoren. Areto honetako musika zuzenean emango dute Ttan Ttakun irratiaren webgunean, Ttanttakun.org atarian.

Festako giroaren eta jendearen argazkiak egiten egongo da Makoki argazkilaria, eta irudiak gela bakoiztean jarriko duten proiektorean ikusi ahal izango dira, baita jendeak idatzitako mezuak ere. Gainera, irratsaio bat egingo dute Ttan Ttakuneko kideek, 23:00etatik 02:0etara. Dena prest dute festa handirako.

Sarrerak larunbatean bertan eskuratu ahal izango dira, 5 euroren truke. Leihatila 22:45ean irekiko dute, eta orduan zabalduko dituzte ere Gazteszenako ateak.


Jarri diote estalkia plazako kiosko berriari

Atzo, uztailak 1, ekarri zituzten plazako estalkia osatzen duten bi zatiak plazara eta gaur goizean muntatu dute. Ikusmin ikaragarria piztu dute muntaketa lanek. Izan ere, herritar ugari hurbildu plazara, kioskoaren txapela nola jartzen zuten ikustera. Uztarria.eus-ek atzo eta gaur kioskoaren muntaketa lanak grabatu ditu. Hemen bideoa:


Ekonomia ikastaroa antolatu du hurrengo astelehenetarako Eztabaidak

"Krisialdi garaia dela entzuten dugu edonon. Baina zertan datza krisi hau? Nola sortu da eta nortzuk dira protagonistak? Argi dago ez dela soilik krisi ekonomikoa, sistema kapitalistan ekologia, gizartea... ere krisian daude. Guk, ekonomiaren ikuspuntutik aztertzeko proposamena egiten dizuegu. Baina lasai, ez ikaratu, helburua ekonomialariek beraien hitz ulertezinek esaten ez dutena argitzea baita, sistema honi aurre egiteko eta engainatuak ez izateko". Aurreko hausnarketa eginez aurkeztu du hurrengo hiru astelehenetarako prestatutako ikastaro praktikoa Algortako Eztabaida gune antiautoritarioak. "Ekonomia ikastaroa ekonomiaz ez dakigunontzat" lelopean, hilaren 12an egingo dute aurkezpen orokorra; eta 19an eta 26an hainbat gaietan sakonduko dute ekonomian adituak diren bi pertsonek lagunduta, "gure zalantzak eta galderak erantzuteko eta kapitalismoa ulertu eta borrokatzeko". Saio guztiak 19:30ean izango dira, Villamonte plazako A4 zenbakiko lokalean. Eztabaidak ohartarazi duenez, "teknizismoak direla eta ikastaroa gaztelaniaz izango da hein handi batean". Halaber, parte hartzekotan ondoko helbide elektronikora idaztea eskatu dute: eztabaida[abildua]hotmail.es

Ikastaroa iragartzeko kartela


Ikusgarritasuna garaile

«Hunkigarria eta zoragarria izan da txapeldunez kantxan eta harmailetan bete den Antzizar Kiroldegian bizitakoa». Sentipen horrekin bukatu zen igandean Euskal Pilota Egokituko II. Master Cup txapelketa. Adimen urritasuna dutenen mailan Leire Esnal eta Eneko Sagarmendi izan ziren irabale, eta urritasun fisikoa dutenen artean, Joseba Lasa eta Beñat Lizaso.


Gaztelugatxen, Zarautzen eta Lekeition, 'Bost Baietz'en grabazioak

Julian Iantzi Euskal Herrian gora eta behera dabil 'Bost Baietz' lehiaketarako partaide bila.

Julian Iantzi lehiakide bila dabil Euskal Herriko herri eta hirietako kaleetan eta milaka euro banatzen ditu astero herritarren artean. Hauexek dira saioaren hurrengo grabazioen egunak eta lekuak:

- Astelehena, ekainak 24: Gaztelugatxeko Doniene eta Eneperi.

- Asteazkena, ekainak 26: Zarauzko San Pelaio Jaiak.

- Ostirala, ekainak 28: Lekeitioko San Pedro Jaiak.

Lehiakideak kalean bertan harrapatuko ditu Iantzik. Bost minututan hainbat galdera egingo dizkie parte hartzaileei eta hauek dirua irabazteko aukera izango dute. Denetariko galderak izango dira kultura, kirolak, geografia, gaurkotasun albisteak… baina asko Euskal Herriarekin lotura dutenak izango dira. Hasieran errazagoak eta aurrera egin ahala zailduz joango dira.

Herritarrek erantzun zuzena bota beharko dute, bakarrik jokatu dezakete baina ondotik pasatzen den edonori ere laguntza eskatu diezaioke. Zenbat eta arinen erantzun galdera gehiago egiteko eta diru gehiago irabazteko aukera izango dute.

Bost minutuko erronda amaitu ondoren, lehiakideak bi aukera izango ditu: diruarekin planto egin edo proba baten parte hartu lortutako dirua bikoiztu edo dena galtzeko arriskuarekin.

Saioan grabazioak non egingo diren edo nola parte hartu jakin nahi dutenek bostbaietz@eitb.com helbidera idatzi dezakete.


Etxarriko mugimendu feministak eguerdian kontzentratzera deitu du

Gaurko hiru deialdi daude Etxarri Aranatzen

Martxoak 8, ostirala

12:00etan Kontzentrazioa, plazan.

14:00etan Bazkari autogestionatua, Karrikestu elkartean.

18:30ean Altsasura joateko topaketa, plazan.


Barrua Truk eta La Jodederak irekiko dute Berazubiko jaietako musika egitaraua

Bihar hasiko dira Tolosako Berazubi auzoko jaiak, eta txupinazoaren eta bertso afariaren ondoren, askotariko musika entzuteko aukera izango da auzoan. Barrua Truken eskutik musika beltza, soul-a nahiz funky-a entzungai izango dira, jarraian, euskal musikaren eta kubatarraren arteko uztartzeaz gozatzeko, La Jodedera taldearekin.

Igandera bitarte luzatuko dira Berazubiko jaiak, eta antolatzaileek "herrian bertan ondo pasatzeko aukera polita" izango dela nabarmendu nahi izan dute.

Egitaraua

Urriak 11, osteguna

19:00. Txupinazoa.

19:30. Bertso poteoa.

21:00. Bertso afaria.

00:00. Kontzertuak: Barrua Truk eta La Jodedera.

02:00. Elektroklasik Puntzaka DJ vs Gerrizabal DJ.

Urriak 12, ostirala. MOZORRO EGUNA

09:00. Udal txistulari bandaren diana.

14:00. Paella txapelketa eta bazkaria.

17:30. Zezentxoak zezen plazan.

18:30. Haurrentzako txokolatada.

21:30. Zahagi sagardoa.

23:00. Kontzertuak: Trikisound eta Manillares Iturriaga.

02:00. BerazubIsGhetto IcePNTZK DJ.

Urriak 13, Larunbata

12:30. Tortilla txapelketa eta sagardo ziria.

16:00. Mus txapelketa.

17:30. Haurrentzako jokoak.

18:30. Haurrentzako txokolatada.

22:30. Danborrada.

00:00. Disko festa Xabi Dantzalekurekin.

03:00. Musika Komertzial Musik DJ Lorontziren eskutik.

06:00. Txokolatada.

Urriak 14, Igandea

09:00. Udal txistulari bandaren diana.

14:00. Bazkaria: Babarrun jatea.

16:30. Toka txapelketa.

18:00. Eskujokoak eta akrobaziak Debote Enboteren (Vademekun) eskutik.


Sanjuanak18 | Kontzejupekoa

Bizi bizi jokatzeko eginda dago Kontzejupeko txapelketa. Pilotariek dena eman dute, joko azkarra eskainiz. Ohi bezala, gune txikian giro handia sortzen da.


Tximino batek alarma piztu du hainbat herritan

Agintariak tximinoa harrapatzen saiatu dira eta, horretarako, bananak eta gustuko dituen beste hainbat fruitu eskaini dizkiote, baina animaliak ihes egitea lortu du.

Tximino batek 50 pertsona zauritu ditu eta Indiako Orissa estatuko Kendrapara barrutiko hainbat hiri alertan jarri ditu.

Ehunka ikusnahien aurrean, agintariak tximinoa harrapatzeko bananak eta gustuko dituen beste hainbat fruitu erabili zituzten, baina animaliak alde batetik bestera salto eginez ihes egitea lortu du.

Funtzionariek gomazko balak erabili zituzten orduan, baina tximinoak tiroak saihestu ditu zuhaitzen adarren artean.

Ehiza operazioa amaitutzat jo zutenean eta gunetik alde egin zutenean, animalia bere ezkutalekutik atera eta begira zeuden bi pertsona eraso zituen.


Gizon bat atxilotuta Amurrion, emazteari aiztokada bat emateagatik

Emakumezkoa Galdakaoko Ospitalera eraman behar izan zuten, baina atera egin zen handik eta ordu batzuetara. Tratu txarren aurkako telefonoa: 016.

Ertzaintzak 34 urteko gizonezko bat atxilotu du Amurrion (Araba), emazteari sukalde-aizto batekin eraso egitea egotzita. Emakumezkoa Galdakaoko Ospitalera eraman behar izan zuten.

Eusko Jaurlaritzako Herrizaingo Sailak informatu duenez, bigarren aldia da gizonezkoa atxilotu dutela indarkeria matxista delitua egotzita.

Dena atzo jazo zen, 17:30ean, senar-emazteen etxebizitzan.

Ustez, gizonezkoak aiztokada bat eman zion sabelean, eta emakumezkoa Amurrioko osasun-etxean artatu behar izan zuten, baina ondoren Galdakaoko Ospitalera eraman behar izan zuten.

Handik eta gutxira, agenteek ustezko erasotzailea ikusi zuten osasun-zentrotik gertu, eta egiaztapen batzuk egin eta gero, atxilotuta eraman zuten.

Gainera, etxebizitzan erasoan erabilitako aiztoa izan litekeena atzeman zuten.

Emakumezkoa 23:00etan inguru atera zen ospitaletik. Atxilotutakoa gaur eramango dute epailearenera.


Gartxot Australian saritua

Sidneyn, Australian, egin den Auburn Nazioarteko Zinema Jaialdian Filma Onenaren Ikusleen Saria jaso du Gartxot, Konkista Aitzineko Konkista filmak. Itzaltzuko bardoaren istorioa Asisko Urmenetak eta Juanjo Elordik eraman zuten pantaila handira eta proiektuan lan egin zuen Jose Mari Morcillo, Morkots, altsasuarra. Iazko azaroan estreinatu zen eta oraindik zinemaldiz zinemaldi ibiltzen ari da munduan zehar. DVDan eskuragarri dago filma, baita interneten ikusgai, www.filmin.es webgunean.


Sergio Medina euskal presoa aske utzi dute hiru urteko espetxealdiaren ondoren

Askatasunak salatu duenez "muntai polizial" batengatik eduki dute preso Sergio Medina iruindarra. Gaur utziko dute aske, hiru urte baino gehiago preso egon ostean.

Askatasunak jakinarazi duenez, 1999ko abenduan atxilotu zuten Medina. "Bere aitaren kotxean jarritako lehergailu batek egin zuen eztanda, Sergio Medina larri zaurituz. Ospitalean zegoenean, lehergailuak izateaz akusatu eta atxilotu zuten poliziek. 100 egun espetxean egon ondoren, askatu zuten eta kasua itxi zuten frogarik ez zegoelako".

Orain hiru urte berriz atxilotu zuten ordea, "Ibai Aiensa euskal preso politikoa aske geratu zenean, komunikabideek intoxikazio eta presio kanpaina bati eman zioten hasiera, Ibai berriz atxilotzeko. Akusazio berriak asmatu zituzten, eta horretarako, Sergio Medinaren kasua berriz ireki zuten, Ibai leherketa honetan inplikatuz eta beste pertsona batzuk ere atxilotuz. Sergio Medina atxilotu eta inkomunikatu, eta preso sartu zuten".

Aldi horretan inkomunikatuta eduki zutenean torturatu egin zutela salatu zuen Madinak. "Sergio Madinak ondo adierazten du lege antiterroristaren erabilpena nolako den, eta ze nolako adierazpenak lortzen dituzten poliziek inkomunikazioan. Nola uler daiteke bestela Sergio bere buruaren kontra egitea ez bada torturen ondorioz?"

Gaur utzi dute libre presoa, eta lehen ongietorria Donibane auzoan egingo diote, 21:00an.


Herrixa Dantzan ekimeneko azken saioa domekan

Herrixa Dantzan ekimeneko azken dantzaldia egingo dute domekan, hilak 2, Zabalotegi aretoan. 19:00etan hasi eta 20:30ak arte iraungo du saioak. Helburua da adin askotariko herritarrek dantza tradizionalekin gozatzea. Udako oporren ostean, urrian itzuliko da Herrixa Dantzan.


Elkarretaratzea egingo dute bihar, presoen alde Ordizian

ORDIZIA // Hilaren 20an euskal preso politikoen eskubideak aldarrikatu eta sakabanaketa politika salatzeko asmoz, Espainiako eta Portugalgo kartzeletara martxak antolatu ditu ezker abertzaleak. Goierritik Zaragozako Daroka eta Zuera espetxeetara joango dira. Horren harira, Ordiziako ezker abertzaleak elkarretaratzea antolatu du biharko. Arratsaldeko 19:00etan elkartuko dira herriko plazan.


Krisialdi honi aurre egiteko estrategia baikorragoa

2000. urtean Europako Kontseiluak Lisboako Akordioa onetsi zuen. Akordio honen arabera, 2010erako Europako Batasunak AEBetako eta Japoniako ekonomiak harrapatu behar zituen. Horretarako, beste betekizun batzuen artean, lau helburu azpimarratu zituzten: 1. I+G+b-ko gastuak (inbertsioak dira) BPGren %3ra heltzea. 2. Gizonezkoen populazio aktiboa %70 izatea eta emakumeena %60. 3. Enplegu betea 2010erako (sic). Eta 4. Batez besteko urteroko hazkunde tasa %3ra hurbiltzea. Orain, helburu horiek 2020ra atzeratu dira.

Jadanik 2008ra iritsi aurretik helburu horiek porrot egin zuten eta okertu finantza krisiarengatik. Eta geroztik egoera txartu egin da, batik bat Espainiako Estatuan non aurrekontuen ia laurdena finantza erakundeetara doan, hain zuzen 2013an 40 mila milioi inguru izango dira. Geratzen den diru kopurua, txikiagoa denez, hezkuntzak eta osasungintzak pairatuko dituzte murrizketak, beste hainbat gizarte gastuk ezagutuko dituzten bezala. Aipatu murrizketa horien ondorioz, eskola uzteak areagotu egingo dira eta pertsona ugarik, batik bat adinekoek eta gaixoek, ezin izango dute osasun sistemaz behar adina profitatu.

Nahikoa frogatuta dago herrialde batek aurrera egin nahi badu eta lehiakorra izan, gupidarik gabeko sistema kapitalista honetan, ikerketan aitzindari izan behar duela. Teknologia eta ekoizpen prozesuak kopiatuta oso aurrera joaterik ez dago. Goi mailan egoteko asmakuntzak oinarrizkoak dira. Ezin daiteke ibili euskal enpresari askok duela 40 urte pentsatzen zutenarekin, alegia, “amerikarrak asma ditzatela, guk patenteak erosi eta martxan jarriko ditugulako”. Lehiatzeko ikertu egin behar da, ez soldatak murriztu.

Bestalde, epe luzeko krisialdiari aurre egiteko, Kondratieff-en zikloan alegia, industrian aldaketa erraldoiak gauzatu behar dira eta horretarako asmakizunak praktikan ezarri. Hau guztia ikerketarekin lotuta dago eta enpresari iaioak behar dira, ikerkuntza berriak indarrean jarriko dituztenak.

Baina beldur naiz ez ote garen berriro aipatu menpekotasun horretan eroriko. Izan ere, aurreko hamarkadako lehen urtetan zenbait urrats positibo eman ondoren, atzera bidea egiten ari baikara. Oro har, Espainian azken bi urteetan, I+G+b-ko gastuak %31 urritu dira, 2010ean gastu hauek bere gailurra ezagutu ondoren: BPGren %1,39. Hurrengo urtean, 2011n, %1,33. Bien bitartean gastu horiek EAEn %2,08 eta 2,04 izan ziren, hurrenez hurren, EBkoaren gainetik. Hala ere, ez gaude kanpaiak jotzeko moduan, 2000. urtean finkatutako helburutik oso urrun baikaude, are urrutiago AEB, Japonia eta Suediarekin alderatzen bagara non gastu horiek %2,87, 3,36 eta 3,37 diren.

Honen guztiaren ondorioak zeintzuk izango dira? Jadanik begi-bistakoa da: emigrazioa. Gazte kualifikatuek ez dute lanik aurkitzen eta herrialde aurreratuetara doaz. Hemengo diru publikoarekin prestatu dira eta etekina kanpoan utziko dute. Gazte horiez gain, prestakuntza apalekoek ere emigratu beharko dute, eskulan merkeko merkatua osatuko dute eta gaur egun Afrika eta Hego Amerikako etorkin askoren lanpostuak beteko dituzte Europako herrialde aberatsenetan, AEBetan, Kanadan edo Australian ez bada.

Beraz, egoera hau itzuli nahi badugu, zenbait errezeta egon badaude. Gure agintari eta enpresari arduratsuagoen esku dago norabide baikorragoari heltzea.


Zaldibian ‘Gazta zati bat’ emango dute gaur

Nazioen Munduaren Gazta zati bat film-dokumentala Zaldibian ikusi ahalko da, gaur. Antzokian da emanaldia, 21:00etan. Sarrera 3 euro da.


Orain Presoak dinamikak deitutako manifestazioari babesa agertu diote hainbat lagunek Zelatunen

Orain Presoak dinamikak deituta, argazki erraldoia atera zuten hainbat lagunek atzo Zelatunen, iraileko igandeetan bertan egin ohi duten erromeria aprobetxatuz. 12:30 aldera bildu ziren, urriaren 20an presoen eskubideen defentsan Donostian egingo den manifestazioari babesa agertzeko.


Sexualitateari buruz mintzatuko dira lehen saioan

Hezkuntza Eskolaren lehen saioa izango da bihar, 19:00etan, udaletxeko areto nagusian eta bertan, Nerea Sancho haur eta nerabeen inguruko sexualitateari buruz mintzatuko da.


Japoniako ministro batek bere buruaz beste egin du, ustezko ustelkeri kasua dela-eta

Nekazaritza, Baso eta Arrantza ministroa Senatuan ustelkeri kasuez hitz egitekoa zen gaur goizean. Urkatuta topatu dute Tokion, legebiltzarkideentzako egoitza batean.

Toshikatsu Matsuoka Japoniako Nekazaritza, Baso eta Arrantza ministroak bere buruaz beste egin du gaur goizean, Tokion, legebiltzarkideentzako egoitza batean, hango polizia iturriek esan dutenez.

Ustezko ustelkeri kasu batean sartuta zegoen Matsuoka, eta gaur Senatuko saio batean parte hartu behar zuen horretaz. Saiora iristen ez zela-eta, haren laguntzaileak bere bila joan dira. Urkatuta topatu dute.

62 urte zituen Matsuokak, eta iazko irailetik zen ministro.

Oposizioak maiz eskatu zuen hark Senatuan ustelkeri kasuez hitz egitea. Matsuokak, ustez, Nekazaritza sailean proiektuak gauzatu nahi zituzten enpresarien dirua onartzen zuen, eta bere Ministerioan gastu handiak egina ere bazegoen. "Legearen barruan" jokatu zuela esaten zuen berak.


Aranzadik hitzarmenen inguruan zein jarrera hartuko duen kontsulta birtualean erabakiko du

Heldu den astean eginen dute kontsulta internet bidez. Udal gobernua aldatzea xede dutela gogorarazi dute Aranzadik.

Aranzadi-Iruñea denon artean herri ekimenetik sortutako taldeak hiru zinegotzi eskuratu zituen Iruñeko Udalean maiatzaren 24ko hauteskundeen ostean. “Aldaketa lortzeko bidean ariko gara lanean”, nabarmendu dute. Dena dela, barne bilerak eta kontsulta birtualak eginen dituzte datozen egunetan: “Ekainaren 13a iritsi arte, Iruñeko udala egituratu arte, hitzarmenen aurrean zein jarrera izanen dugun zehaztuko dugu”.

UPN, PSN eta PP ez dituzte aldaketaren alde ikusten eta hortaz, eurekin ez lukete bat eginen. Guztiekin elkarrizketak izateko aukera ikusten du Aranzadi-Iruñea denon artean taldeak etorkizunean zenbait akordio adosteko jarrerak izan daitezkeelako. Taldean izanen dituzten elkarrizketen berri eta aurrera eramaten dituzten ekimenen berri emanen dute etengabe, “gardentasuna da gure helburuetako bat eta herritarrak jakinaren gainean izatea”.

Ostiralean batzar irekia eginen dute programari buruz hitz egin eta udal gobernua osatzeko izan daitezkeen hitzarmenez eztabaidatzeko.


Mendatak 2013ko mailan mantenduko ditu zenbait zerga

Mendata

Mendatako Udalak 2016. urterako ordenantza fiskala onartu du, eta lehendik izoztuta izan dituen zenbait udal tasa eta zerga bere horretan mantentzea erabaki du. Hain zuzen, 2013. urteko mailan mantenduko ditu tasa eta zerga zehatz horiek.

Mendatarren bizi kalitatea hobetzea eta, gaur egun gizartean bizi duen egoera ekonomikoaren aurrean erraztasun ekonomikoak ematea da Mendatak hartutako erabakiaren xedea.

2016ko zirkulazio zerga, Ondasun Higiezinen gaineko zerga eta mendietatik zura ateratzearen zerga dira, hain zuzen, 2016an ere igoerarik izango ez dituztenak, udal arduradunek jakitera eman dutenez.

Herriko alkate Joseba Malleak azaldu duenez, «Mendatan bizitza errazagoa egitea da gure zeregina eta ardura. Gure herritarren orainaren eta etorkizunaren alde egiten dugu; hortxe oinarritzen ditugu gure udal erabakiak eta eguneroko beharra».

Bestalde, hiri hondakin solidoen bilketari dagokionez, indarrean dagoen araudia bete behar duela dio udalak, eta, horrek, erabiltzaileek zerbitzua ordaindu behar izatea dakarrela. 2016an, hileko euro bateko igoera izango du zerbitzu horrek. Hala, hilabeteko kuota 2016an 9,14 euro ordainduko dute mendatarrek.


Urrestillan ere izan dira Olentzero eta Mari Domingi aurtengoan

Aurten, abenduaren 24an, aurrenekoz egin zuten bisita Olentzerok eta Mari Domingik Urrestillara. Herritar ugarik egin zieten harrera biei ala biei, eta festa giroan ibili ziren urrestildarrak ere. Hemen zenbait argazki.


Goenaga ahizpak bikain aritu dira Pontevedran

Ainhoa, Oihana, Omar eta Maitane Pontevedran. (Izarraitz igeri elkartea)

Joan den zapatutik astelehenera bitartean, Ainhoa, Oihana eta Maitane Goenaga ahizpak Pontevedran izan dira, Espainiako Absolutuen Udaberriko Open Txapelketan. Azken hilabeteetan hitzordu horretarako aritu ziren prestatzen hiru ahizpak, eta egindako lanarekin “gustura” gelditu dira bai igerilariak eta bai haien entrenatzaile Omar Urbieta.

Ainhoak 200 metro bizkar proban parte hartu zuen, Oihanak 200 metro libre eta 100 metro libre probetan, eta Maitanek 200 metro bizkar eta 100 metro libre probetan. Larunbatean jokatu zuten 200 metro bizkar proba, eta 02:23:77 denborarekin, Ainhoak ez zuen lortu finalerako txartelik. Maitanek, berriz, 02:24:62 denbora egin zuen, eta C finalean sartu zen. Arratsaldeko finalean goizean baino bi segundo gutxiagotan egin zuen proba Maitanek, eta marka pertsonala eta klubeko 15 urtekoen errekorra ezarri zuen.

Oihanak igandean parte hartu zuen 200 metro libre proban. Goizeko aurrekanporaketan, 02:09:25 denbora eginda, ez zuen finalerako txartelik lortu azpeitiarrak. 02:05:64 du marka pertsonala Oihanak, eta ez zen batere gustura gelditu proba hartan egindako lanarekin.

100 metro libreko probak astelehenean izan ziren. Oihanak 59:10 denbora egin zuen goizeko aurrekanporaketan, eta arratsaldeko B finalean sartzea lortu zuen. Arratsaldeko finalean, goizean baino ehuneneko batzuk gutxiago behar izan zituen luzera bereko proba egiteko (58:78), eta bere denbora onenetik oso gertu ibili zen. Maitane, 1:00:36 denborarekin, C finalean parte hartzeko txartela lortu zuen. Arratsaldeko finalean, 59:77 denbora eginda, bere benbora onenetik (59:66) oso gertu ibiltzea lortu zuen


«Zabaltzen jarraitu behar dugu ez dakigula benetan zer gertatuko den»

Asko dakite SARS-CoV-2 birusari eta COVID-19aren izurriteari buruz, baina, asko jakinda ere, zuhurtziaz jokatzen dute, ez baitakite zer gertatuko den epe laburrean eta luzera begira.


Uharte Arakil, Don Ibane Txapelketa III. edizioa


Gurutze Frades irabazle Bilboko Maratoi erdian

Leire Muniain, aldiz, hirugarren sailkatu zen. Maratoi osoan (42 km) Oihana Garcia iurretarra 10. geratu zen.

Asteburu honetan lehiatu den Bilbao Night Marathon ezagunean hainbat postu esanguratsu lortu dituzte eskualdeko korrikalariek. Mugarra Triatloi Taldeko Gurutze Fradesek 21 kilometroko lasterketa irabazi zuen (1.22.18). Leire Muniain durangarra ere podiumera igo zen hirugarren postuan (1.29.28).

Maratoi osoan Oihana Garcia iurretarra hamargarren sailkatu zen (3.34.42). Emakumeetan Meseret Terefe izan zen azkarrena (2.53.36).

Gizonetan eta maratoi erdian, Roberto Corujo iurretarra 20. sailkatu zen (1.16.28) eta maratoi osoan Ekaitz Zearreta amorebieta-etxanoarrak 12. amaitzea lortu zuen (2.47.57). Maratoi osoa Abdellah Taghrafet-ek irabazi zuen (2.08.21) eta erdia Hector Carmonak (1.10.22).


Goizueta ezagutuz mendi irteera igandean Umore Onaren eskutik

Hilean behin egiten dute herrian, bi edo hiru ordu inguruko mendi ibilaldia

Herriko txoko eta inguruak ezagutzeko helburuarekin, hilean behin antolatzen dute mendi buelta. Urtarrilaren 27an egin zuten lehendabizikoa eta apirilaren 28koa, laugarrena izanen da. Goizeko 09:00etan plazatik abiatuko dira eta Labeko borda, Petanxelaia, Etxolla, Txakurtxuko borda eta kaleko bordan barna osatuko dute ibilbidea, berriro herrira itzultzeko.

Umore Ona elkarteak, Goizueta ezagutuz mendi irteera eginen du apirilaren 28an. Herriko txoko eta inguruak ezagutzeko helburuarekin, hilean behin antolatzen dute mendi buelta. Urtarrilaren 27an egin zuten lehendabizikoa eta igandekoa, laugarrena izanen da. Goizeko 09:00etan plazatik abiatuko dira eta Labeko borda, Petanxelaia, Etxolla, Txakurtxuko borda eta kaleko bordan barna osatuko dute ibilbidea, berriro herrira itzultzeko. Aitzineko irteerak arrakastatsuak izan dira eta adin guztietako herritarrak animatu dira, bi edo hiru ordu inguruko mendi ibilaldia eginez, hurbilean dituzten mendi eta txokoak ezagutzera.


Kontxako sailkapen estropada: laburpen bideoa

Estropadako giroa eta Lukene Lizaso, Santi Zabaleta, Xabier Arregi eta Jon Salsamendiren hitzak biltzen ditu bideoak, besteak beste.


Txerra Bolinaga RIPeko bateria jolea gonbidatu 'Salda Badago' dokumentalaren gainean solasteko, hilaren 30ean

Argia aldizkariak eta AEDk elkarlanean antolatu duten 'Argia Egunak' ekimenaren barruan, azaroaren 30ean 'Salda badago' dokumentala ikusteko aukera egongo da. 18:30ean hasiko da, Kulturateko Jokin Zaitegi gelan. Ikus-entzunezkoak 1970eko eta 1980ko hamarkadetan Ingalaterra eta AEBetako musikaren eraginez euskal musikan eman zen leherketa du berbagai. Orio ekoiztetxearena da lana, Eriz Zapiainek zuzendua, eta emanaldiaren osterako Txerra Bolinaga RIP talde mitikoaren bateria jolea izango da gonbidatua. Solasaldia Bolinagaren lagun eta gaian aditua den Iker Barandiaran kazetariak gidatuko du.


AIDAE elkarteak jaurtiko du txupinazoa Zornotzan

Zornotzako jaien aurkezpenean azaldu dutenez, AIDAE elkarteak jaurtiko du txupinazoa uztailaren 15ean. Albiste honetan egitarau osoa ezagutu dezakezu.

Uztailak 15 Astelehena

20.00 Herriko plaza

Pregoia, txupinazoa, Zornotzako Musika Bandaren 'Aupa Gaztiak' eta kalejira, Ondalan, Laudio, Bermeoko Kietb eta Amorebieta-Etxanoko, erraldoi eta buruhandien konpartsak, gaitero eta txistulariak.

21.00 Euskal Herria plaza/Kalbarioa

Kaleko Musika

REBELDES DEL SWING

21:00 Harrison- Luis Urrengoetxea kalea

Kaleko Musika

ZARATAK18 ELEKTROTXARANGA

Ant. Lutaber

22:00 Zelaieta parkea

Filmea

ZORNOTZARRA NAZ ETA HARRO NAGO

23:00 Zubiondo plaza

Kontzertua

ONINTZE

Uztailak 16 Asteartea

Goizean Larrea

KARMENGO JAIA. Meza, bertsolariak, UDABARRI dantza taldea, eta Euskal erromeria TRIKI PIU taldearekin.

Ostean Larreako landeta

HERRI KIROLAK

URREZKO AIZKOLARI TXAPELDUNEN LIGA

Iker Vicente (Otsagi) vs Julen Alberdi “Txikia IV” (Azkoitia)

11.00 Herrian zehar

UDAZKEN taldearen kalejira

18.00 Amorebieta IVfrontoia

PILOTA PARTIDA PROFESIONALAK

Altuna-Etxebarria vs Arrien-Morgaetxebarria

Altuna III-Rezusta vs Elezkano-Zabaleta

Ant: Lagun Onak pilota elkartea

18.00 Zubiondo parkea – Herriko plaza

BIZIKLETA EGUNA

Ginkana Herriko plazan

Ant: Urgozo iturria txirrindulari elkartea

19:00 Andra Mari plaza/ Gernika plaza/ Zezilia Gallartzagoitia

20:30 San Juan/Kalbarioa/ Luis Urrengoetxea

Kaleko musika

GURETZAT FANFARRIA

20.00 Gernika plaza

Dantza Erakustaldia: bachata, bolero, paso doble…

Ant: Gernika plazako ostalariak

21.00 Zelaieta parkea

Magia

JORGE BLASS

23.00 Zubiondo parkea

Kontzertua

GOZATEGI

Uztailak 19 Ostirala

13:00 Kalbario plazatik

KOADRILEN KALEJIRA

Ant: Zornotzako koadrilak

15:00 Ixerbekoa

KOADRILEN ARTEKO BAZKARIA

Ant: Zornotzako koadrilak

17:00 Herriko plaza

ALDI BEREKO 50 XAKE PARTIDA

Ant: Club de ajedrez Zornotza

18:00 Luis Urrengoetxea kalea

SAKATU ELEKTROTXARANGA

Ant: Zornotzako koadrilak

20.30 Zelaieta parkea

TXISTULARIEN XX. KONTZERTUA

Artista gonbidatuak:

Mikel Urdangarin, Alex Sardui, Unai Ormaetxea, Peio Ospital, Norton, Beñat Egiarte, Xabi Solano, Jaurne Gaminde, Keu Agirretxea, Niko Etxart, Aitor Gorosabel eta AIDAE

Ant: Udazken txistu taldea

22:00 Ixerbekoa

BELDUR BARIK GUNEA

Eraso sexistarik gabeko jaiak. (Informazioa, pegatinak, txapak…)

23:00 Ixerbekoa

Kontzertua

AMPARANOIA

Dj jaia

OIHAN VEGA

23:00 Zubiondo

Kontzertua

ALMA MEXICANA

Boleroak eta munduko abestiak

Uztailak 20 Larunbata

09.00 Ibaizabal errekan

UMEEN ARRANTZA LEHIAKETA

Ant. Errekamendi

10:00 Zubiondo parkea

BASKET 3x3

Ant/Org: Zornotza Saskibaloi taldea

10:30 Zubiondo parkea

MARMITAKO LEHIAKETA

Ant: Zornotzako koadrilak

Izan zaitez Ahobizi/Belarriprest!

Badator simulakroa!

11.00 Gure Kirolak bolatokian

UMEENTZAKO BOLO TXAPELKETA

Ant: Club bolos Zornotza

17.00 Urbano Larruzea kalea

XXXVII. XAKE TXAPELKETA

Agustín Zamakona Memoriala-Memorial Agustín Zamakona

Ant: Club de ajedrez Zornotza

17.00 Amorebieta IV frontoia

KARMENETAKO XII. ESKU-PILOTA TXAPELKETA

Federatuen finalak

Ant: Lagun Onak pilota elkartea

18.00 Gernika plaza

Diskofesta

Ant: Gernika plazako ostalariak

20.00 Kalbarioa/ Luis Urrengoetxea

Kaleko Musika KITTU

21.00 Gure Kirolak bolatokian

KARMENETAKO IX. BOLO TXAPELKETA

Ant: Club bolos Zornotza

22:00 Ixerbekoa

BELDUR BARIK GUNEA

Eraso sexistarik gabeko jaiak. (Informazioa, pegatinak, txapak…)

23.00 Zubiondo plaza

Kanp berbena

LONDON ORKESTRA

22.30 Ixerbekoa

Kontzertua

IRA

Dj jaia

PROYECT SHOW

24:00 Ixerbekoa

Alkoholemia Karpa

Autobus zerbitzu berezia bueltatzeko

Arratia eta Galdakaora.

Tren zerbitzu berezia. Euskotren

Uztailak 21 Igandea

10:00 Zubiondo parkea

AMOREBIETA-ETXANOKO VIII. JAI LASTERKET

Ant:Zornotzako korrikalariak

11.00 Jauregibarria

ONTZI-MODELISMOAREN ERAKUSTALDIA

Ant: Bilbo Model Club

11:00-14:00/16:00-19:00 Euskal Herria plaza

UMEENTZAKO EGURREZKO JOLASEN PARKEA

12:00 Jauregibarria parkea

ARKU TIROKETA

Ant: Ostadar

12:00 Amorebieta IV frontoia

ZORNOTZAKO V. MASTER KAIOLA

Gazteak eta Sub 22.Finalak.

Ant: Lagun Onak pilota elkartea

16:00 TXIRRINDULARITZA

Junior mailako txapelketa

Irteera eta helmuga: Nafarroa kalea

Ant: Sociedad Ciclista Amorebieta

18:00 Gernika Plaza

Musika kalean

KITTU

18:00 Zelaieta parkea

ZORNOTZAKO ALTXORRA

Ginkana euskaraz 10-14 urtekoentzat

Lag: Ametsetan

20:00 Herriko plaza

Antzerkia

BARSANTI TEATROA

'Kale Gorrian'

22:00 Zubiondo plaza

Kontzertua

SWINGTRONICS

Uztailak 22 Astelehena

11:00-14:00 / 16:00-19:00 Andra Mari plaza

GAZTETXOENTZAKO MULTIABENTURA PARKEA (8+ urte)

12:00 Herriko plaza

Kontzertua

ADEBAN

Euria eginez gero Zelaieta parkean

17:00 Ibaizabal erreka

KOADRILEN ARTEKO PIRAGUA JAITSIERA

Ant: Zornotzako koadrilak

18.00 UMEEN TANBORRADA

Ibilbidea: Gudari, San Pedro, Luis Urrengoetxea, Larrabide,

Karmen, Konbenio; Gregorio Mendibil, San Juan, San Miguel, Zelaieta

18:00 Amorebieta IV Frontoia

XII. PALA TXAPELKETA

Herriko Txapelketaren finalak

EMAKUMEEN III. PALA TXAPELKETA

Finalak

Ant: Erdu Pilotan

21:30 Herriko plaza

BERTSOLARIAK:

AITOR MENDILUZE

IGOR ELORTZA

MIREN AMURIZA

JULIO SOTO

Gai jartzailea: Zornotzako Eta Abar Bertso Eskola

Euria eginez gero Zelaieta parkean

22:30 Zubiondo plaza

Kontzertua

ANITA PARKER

Uztailak 23 Asteartea

11:30-14:30/16:00-18:00 Herriko plazan

UME ETA GAZTETXOENTZAKO SIMULATZAILEEN PARKEA

ASEBI mahai informatiboa goizez

18:30 Ixerbekoa

KOADRILEN ARTEKO TORTILLA TXAPELKETA

Ant: Zornotzako koadrilak

20:00 Ixerbekoa

KOADRILEN ARTEKO PLAY BACK LEHIAKETA

Ant: Zornotzako koadrilak

23:00 Zubiondo plaza

Kontzertua

HUNTZA

Uztailak 24 Asteazken

11:00-14:00/16:00-18:00 Zelaieta parkea

GAZTETXOENTZAKO FUTBOL3x3, BUBBLE SOCCER ETA BUNGEE RUNNING

20:00 Gernika plaza/Andra Mari plaza/Zezilia Gallartzagoitia

Kaleko musika

GAZTELEKU FANFARRIA

20.00 Amorebieta IV frontoia

Kontzertua

BENITO LERTXUNDI

Leku mugatuak aforoa bete arte. Ateak 19:30etan zabalduko dira.

21:00 Kalbario/ Luis Urrengoetxea

Kaleko musika

GAZTELEKU FANFARRIA

21:30 Zubiondo plazan

BELDUR BARIK GUNEA

Eraso sexistarik gabeko jaiak. (Informazioa, pegatinak, txapak...)

22.00 Zubiondo plazan

Kontzertua

NØGEN

ESNE BELTZA

24.30 Ixerbekoa

Erromeria

TRIKIZIO

Autobus zerbitzu berezia bueltatzeko

Arratia eta Galdakaora

Uztailak 25 Osteguna

Goizean Zezilia Gallartzagoitia

BASERRITARREN AZOKA

Ant: Enba

Egun guztian

AITITE-AMAMEN JAIA: meza , aurreskua, erromeria…

Izena emateko: Nafarroa zentroa

11:00-14:00/16:00-18:00 Gernika plaza

UMEENTZAKO PUZGARRIEN PARKEA

17.00 Amorebieta IV frontoia

KARMENETAKO XII. ESKU-PILOTA TXAPELKETA

Eskolarteko finalak

Ant: Lagun Onak pilota elkartea

18:00 Herriko plaza

Antzerkia/teatro

TRAPU ZAHARRA

'Turisteando

17.00 Zelaieta parkea

KOADRILEN ARTEKO HERRI KIROLAK

Ant: Zornotzako koadrilak

19.30 Amorebieta IV frontoia

HOMENALDIA LAGUN ONAK 40. URTEURRENA

Jose Luis Larrinaga eta Jesus Hormaetxea sortzaileei

20.00 Zelaieta parkea

Umore ikuskizun

BOCA BEATS

22.30 Jauregibarrian

SU ARTIFIZIALAK

Piroteknia Zaragozana

23.00 Zubiondo plaza

Erromeria

ZIRKINIK BEZ!

Uztailak 26 Ostirala

20:00 Andra Mari plaza/Zezilia Gallartzagoitia/Gernika Plaza

Kaleko musika

MARIACHI PLATINO DE MEXICO

21:00 Kalbario/Euskal Herria plaza

Kaleko musika

BALKAN PARADISE ORKESTRA

22.00 TANBORRADA

Ibilbidea: Txiki Otaegi,San Pedro, San Miguel, San Juan,

Nafarroa, Ibaizabal, Gudari, Herriko plaza

22:30 Ixerbekoa

BELDUR BARIK GUNEA

Eraso sexistarik gabeko jaiak. (Informazioa, pegatinak, txapa...)

23:30 Zubiondo plaza

Kontzertua

SERAFIN ZUBIRI

EN ESENZIA ORKESTRA

23.30 Ixerbekoa

Kontzertua

KAOTIKO

WILLIS DRUMMOND

Uztailak 27 Larunbata

12:00 Zezilia Gallartzagoitia/ Andra Mari plaza/ Gernika plaza

Kaleko musika

TRIKI PIU PAND

12:30 Luis Urrengoetxea

Koadrilen kalejira musikatua

Ant: Zornotzako koadrilak

15:00 Ixerbekoa

KOADRILEN ARTEKO BAZKARIA

Ant: Zornotzako koadrilak

16:00 Zelaieta parkea

AMOREBIETA-ETXANOKO III. DUATLOI TXIKIA

Ant: Amorebieta-Etxanoko Triatloi taldea

17:30 Ixerbekoa

KOADRILEN ARTEKO GINKANA

Ant: Zornotzako koadrilak

17:30 Ixerbekoa

11Kolore tailerrak

19:00 Gudari kalea - Herriko plaza

Zornotza11KOLORE

Aniztasunaren kalejira

19:30 Gernika plaza

MOZORRO LEHIAKETA eta DJ

Ant: Gernika plazako ostalariak

21:30 Luis Urrengoetxea

Kaleko musika

ZO ZONGO “Rockalean”

22:00 Zubiondo plaza

BELDUR BARIK GUNEA

Eraso sexistarik gabeko jaiak. (Informazioa, pegatinak, txapak…)

23.00 Zubiondo plaza

Kontzertua

DVICIO

DJ jaia

Los40 Classic

24:00 Ixerbekoa

Alkoholemia Karpa

24.00 Ixerbekoa

Erromeria

LEHIAN

Autobus zerbitzu berezia bueltatzeko

Arratia eta Galdakaora.

Tren zerbitzu berezia. Euskotren.


Ibon Urizar 'Tibur' zaldibartarra omenduko dute maiatzaren 1ean

Gari Rock elkarteak egun osoko egitaraua antolatu du.

Eguerdiko 13:00etan omenaldi ekitaldia egingo zaio udaletxe plazan (euria eginez gero, Olazar frontoiean egingo da). Ostean, 'Tibur'-en omenez zuhaitz bat landatuko dute bertaratutakoek, eta eguna borobiltzeko luntxa eta kontzertuak egingo dituzte gaztetxean. "Berari gustatuko zitzaion bezala oroituko dugu, lagun artean, musikarekin eta kantuan. Urizar joan den azaroan hil zen, gaixotasun baten ondorioz. Hain zuzen ere, 43 urte beteko lituzke maiatzaren 1ean.


'Helmugara' PPren aurretik heltzeko konfiantza agertu du Rubalcabak

PSOEren hautagaiak ohartarazi du Mariano Rajoyk zuzentzen duen alderdiak murrizketa izugarriak egingo dituela osasun sektorean, hezkuntzan eta gizarte zerbitzuetan.

Alfredo Perez Rubalcaba Espainiako Gobernurako PSOEren presidentegaiak onartu du une honetan Alderdi Popularraren atzean daudela, "baina garrantzitsuena helmugara nola heltzen garen da, eta ez azken txanpan nola gauden", azpimarratu du. Torrelavegan (Kantabria) egindako ekitaldiarekin eman dio hasiera hauteskunde-kanpainari eta 2.000 pertsona inguru bildu ditu bertan. "Lasterketa irabazteko gogoarekin" egiteko deia egin du eta horretarako herritarrei PSOEren programa azaltzea eta Alderdi Sozialistaren baloreak "betikoak" direla argi uztea ezinbestekotzat jo du. Rubalcabak esan du Alderdi Popularrak atzerapausuak eman dituen bitartean, PSOEk aurrera begiratu duela beti, eta Felipe Gonzalezen garaian ezarritako doako osasun zerbitzua eta hezkuntza publikoa jarri ditu adibide moduan.

"Murrizketa izugarriak"

PSOEren hautagaiaren iritzian, azken 30 urteotan sortutakoa PPk lau urtetan suntsitzeko arriskua dago, izan ere, Alderdi Popularrak osasun sektorean, hezkuntzan eta gizarte zerbitzuetan "murrizketa izugarriak" egingo dituela ohartarazi du.

Rubalcabak nabarmendu du sozialistek jakin badakitela eskubideak murriztu gabe gastatzea eta alkohola edan edo tabakoa erretzen dutenei gehiago eskatuko diela adierazi du. Ekonomia berpizteko botere publikoek "premiaz" jokatu behar dutela esan du. Estatuari, botere publikoei eta Europar Batasunari gehiago eskatu behar zaiela onartu arren, "doitzea egitea nahikoa ez" dela erantsi du. Horrenbestez, diru-sarrera handienak dituztenek ondarearen gaineko zergaren bidez "lagundu" beharko dutela adierazi du.

Krisiari "irtenbide aurrerakoia"

Bestalde, kaleratzeak barik, kontratazioak merketzearen alde egin du, baina horretarako baliabide ekonomikoak izatea beharrezkoa dela esan eta berriro azpimarratu du gehiago dutenek gehiago ematea garrantzitsua dela.

Horrez gain, banketxeek dituzten hobarien zati bat enplegua sortzeko erabiltzea ezinbestekotzat jo du. "Hauteskunde oso garrantzitsuak dira, izan ere, krisia gainditzea dago jokoan. PSOEk irtenbide aurrerakoia eman nahi dio krisiari eta eskuindarren teoria gezurtatu nahi dugu, hau da, krisitik ateratzeko eta enplegua sortzeko osasun sektorean eta hezkuntzan murrizketak egin behar direla", azpimarratu du.


Hurbildutako ikusleak, ezustean bidaiari bihurtu ziren. Hegaldi politta izan zuten.

Barrenak ederki Astindu zituzten denen artean

Ekitaldi ederraz gozatu ahal izan genuen larunbatean Manuel Lekuona Kultur etxean. Bidaia zoragarri bat bihurtu zen hasieran eragozpenak eta trabak izango zirela bazirudien ere. "LasAIRte" aire konpainiak proposatu zigun plazerezko bidaia.

Geldi gune bakoitzean gozatu genuen. Geldi gune bakoitzean izan zen zerekin disfrutatu. Nahiz eta, oinezko partea luze xamar joan, merezi zuen helmugan aurkitu genuenak.

Bidaikideak ezagutzeko parada izan genuen eta bidaia guztietan petralen bat izaten bada ere, oraingoan ez genuen horrelakorik aurkitu. Bidaikide guztiak ziren jator- jatorrak eta elkarri laguntzeko prest zeudenak izan ere motibazio berak eraman bai gintuen bidaia hau aukeratzera.

Komandanteek demostratu zuten oso gidari onak zirela, hegaldi ordu asko, eta esperientzia nabaria zen. Horrela ba, oso eroso bidaiatu genuen. Batere gora beherarik gabe. Azafatak berriz zer esanik ez. Atseginak, guapak, momenturo zerbait behar ote genuen galdezka, azalpenak eta animuak eman zizkiguten.

Konpainia honek aurrera egingo du, horrela lanean jarraitzen badu.

Geldi aldi bakoitza izan zen ederra. Adibidez, hitzaldi aretokoan, asko gozatu genuen aspaldiko irudiekin. Urteak ez direla alferrik pasatzen, Patxi Etxeberriak hala ere, zimur bat edo beste gehiago dauka gaur egun, baina ilea behintzat ia-ia orain hogei eta bost urte bezalaxe dauka. Hori jende gutxik esan dezake e, Patxi!

Gaiak berriz aspaldikoak izanik, gaurkotasunik batere galdu gabeak. Batez ere antxoaren preziorena eta bestea berriz bihotza eta buruaren arteko borroka. Klasiko bat.

Patxik eta Anek oso ondo hartzen dute elkar eta bertso politak entzun genituen.

Hurrengo geldialdia, erakustokikoa, oso hunkigarria izan zen. Piano doinu goxo batek lagundurik, Lizardiren bertso batzuk eta Bertold Brechten poesia ezaguna entzun genituen. Zorionak Amaia Dorronsoro eta Aitor Tejedorri bikain aritu baitziren. Zer esanik ez Andoni Egañak gaiari lotuta bota zituenak.

Ondoren turbulentzia batzuk pasa genituen. Horrelakoetan gertatzen den bezala, bildura pixka bat pasa genuen, beno beldurra baino gehiago, sustoa izan zen, zalaparta ederra atera zuten batukada taldekoek kafetegian. Hantxe belarriak tente jarri arazi zizkiguten eta martxa ederra sartu zitzaigun gorputzean. Zigor eta Maialen ederki aritu ziren Muñoaren esanetara. Eta Handik Harrerara gidatu gintuzten. Han Xabi Paiak, segidilaren doinua erabiliz, nahiko barre algarak sortu arazi zituen.

Eta bidaiaren bukaera antzokian. Oso adeitsuki agurtu gintuen tripulazio osoak eta hurrengo bidaiara arte esanda, joan ziren.

Ibilaldiaren ondoren gustura hartu genuen eserlekua. Eta nolako emozioa sentitu genuen, argi guztiak itzali, eta adarraren soinuak isiltasuna hautsi zuenean. Txalapartaren ttakuna, eta txintxarrien hots biziak eman zioten areto nagusiko saioari hasiera.

Ederra ikuskizuna Erketz dantza taldeko eta Landaberri dantza garaikideko partaideek prestatu zutena. Bai jauna, folklorea eta gaurkotasuna bat eginik irudi politak markatu zituzten.

Ondoren denoi ezaguna egin zitzaigun eskaratzeko bilera bat ikusi ahal izan genuen. Pertsonai eta gai gehienak gurean ez badira oso gertuko eskatzean gertatutakoak izan ziren. Bapo, Landaberri antzerki eskolako helduen taldea.

Ondoren bertsolariak oholtza gainean eseri eta Unai Muñoaren aginduetara ipini ziren.

Bertsolari batzuk eskarmentu handikoak ziren, beste pare bat berriz, nahiko gazte eta hasi berriak direla esan daiteke; bi neskak. Unai Muñoak atzeko beste laukotea ez ote zen "karka" xamarra galdetu zien, eta bi neskek errepaso ederra eman zieten gizonei.

Beste saio politta Patxik eta Maddalenek egin zuten. Maddalen urtean zeramatzan aitonaren bila eta nor izan eta Patxi.

Oso lehia polita ere izan zuten Xabi Paiak eta Andoni Egañak. Batak besteari aspaldiko partez batak besteari zerbait esateko ba omen zuten eta han hasi ziren, txapelekin burrukan. Xabik Egañari esan zion berak Andonik duen txapela bereganatu zezakeela, baina Andonik Xabik duena ezetz. Egañak berriz, azkar asko erantzun zion, Xabik Euskal Herriko txapela jaztea baino errazagoa litzatekeela bera Bizkaian erroldatzea.

Bai ikusleak, baita bertsolariak ere oso gustura geratu ziren saioarekin, errepikatzeko gogoarekin, beraz antolatzaileek mota honetako beste saioaren bat antolatu beharko dute datorren urterako.•


«Kontraesanetan» murgildutako uhartea

Kuban alde handia dago langileen soldataren eta eguneroko bizitzak dakartzan beharrei aurre egiteko behar denaren artean. Arautu gabeko merkatu beltz horrek betetzen du, hein handi batean, alde hori.

Habanako Saint John's hotelaren ondoan dago zain Daniel Cienfuegos bere autoarekin, turistaren batek beregana jotzen ote duen. Miamar auzora eramateko eskatu dio kazetariak, eta berehala hasi zaio hizketan gidaria. Euskal Herria ezagutzen duela jakinarazi dio, Espainia aldean ibili zela eraikuntzan lanean. «Murcian, Andaluzian eta horietan ibili nintzen gehienbat, baina banituen Euskal Herriko erreferentziak ere, han egoera ekonomikoa askoz ere hobea dela zioten». Urte onak eta oparoak izan zirela zehaztu du, diru dezente irabazi zuela. Ondoren, baina, 2008ko krisi ekonomikoa iritsi zen, eta Cienfuegosek Kubara itzultzea erabaki zuen.

40 urte ditu, eta hiriburuan sortu zen. Ingeniaritza mekanikoa ikasi zuen Habanako Unibertsitatean, baina, formakuntza luzea egin arren, eta beste kubatar askok eta askok bezala, ez du nahi ikasitako horretan aritu lanean. «Nola ba? Soldata horrekin ez du ematen bizitzeko. Askoz ere diru gehiago irabazten dut taxiarekin, gutxienez hamar aldiz gehiago».

Hori da herrialdeko arazo nagusietako bat: jendeari unibertsitate ikasketak eta formakuntza handia eskaini ostean, ezin die itxaropen askorik eman lan mundurako. Batez beste, hileko soldata 20 euro inguru da Kuban. Horixe edo pixka bat gehiago irabazten dute medikuek, irakasleek, zientzialariek eta gainerako guztiek. Gobernuak bermatutako oinarrizko produktuen saskiarekin eta soldatarekin bakarrik ezinezkoa da gaur egungo Habanan bizitzea. Ideia bat egiteko: oinarrizko jantzi batek —zapata, galtza edo gona eta kamiseta bat— 20 bat euro balio du hiriburuan.

Bisitariari galdera segituan pizten zaio: nola moldatzen dira herritarrak bizitzeko? Bakoitzak badu bere modua. Batzuek atzerrian dauden senideen dibisak jasotzen dituzte, eta beste askok lana egiten duten tokian estatuari kentzen dizkiote produktuak. Habanako egoera ongi ezagutzen duen gizon batek azaldu dio egoera hori BERRIAri. «Imajinatu gasolindegi batean lan egiten duzula. Saltzen duzun erregaiaren %10 zuretzat gordetzen duzu. Badakizu hori merkatu beltzean salduz gero zenbat diru atera daitekeen? Gauza bera gertatzen da gainerako produktu guztiekin. Batzuek haragia izango dute eskura, beste batzuek barazkiak, eta beste batzuek bulegoko materialak...».

Langileek, eskura dituzten produktu horien dosi txikiak jaso, eta merkatu beltzera bideratzen dituzte. Sare oso bat sortzen da horrela, eta ekonomiaren zati indartsu bat betetzen du, logika kapitalista huts-hutsarekin, gainera. «Estatuak badaki hori hor dagoela, baina, unean uneko atxiloketa batzuk kenduta, berriki gasolina saltzen zuen sare bat desegin dute, egiten uzten dute, badakitelako jendeak behar duela merkatu hori bere eguneroko beharrei aurre egin ahal izateko».

Indiarrak lanean

Zeresana ematen ari da, esate baterako, Habana Erdian eta Varaderon Bouygues Batiment eraikuntza multinazional frantsesa egiten ari den hoteletan gertatzen ari dena. Izan ere, Indiako langileak egiten ari dira hotel horiek. Bouygues munduko eraikuntza enpresarik handienetako bat da, eta azkenaldian negozio lerro garrantzitsuak zabaltzen ari da Kuban. Jose Marti Habanako aireportuaren berrikuntza eta kudeaketa ere enpresa horri eskaini dio Kubako Gobernuak. Paradoxikoa da globalizazio neoliberalaren joera batzuk hain agerikoak izatea ekonomiaren oinarria sozialista duen estatu batean, baina azkenaldian halakoak gertatzen ari dira.

Zergatik ekarri dituzte langileak kanpotik? Galdetu dio kazetari honek hainbat kubatarri. Haietako batek eman duen erantzunak atentzioa eman dio. «Langile horiek diziplina itzela dute, lanordu asko sartzen dituzte, eta ez dute eraikuntza materialik lapurtzen: porlana, adreiluak eta beste... Kubako langileekin ez da halakorik gertatzen normalean».

Langile horiek baldintza kaxkarretan lanean ari badira ere, kubatarrek kobratuko luketena baina dezente gehiago jasoko dute, Kubako moneta nazionalaren eta dolarraren arteko alde itzela baita oraindik ere (dolar batek 25 peso kubatar balio ditu). Kanpotik heldutako langile horiei dolarretan ordaintzen diete, kubatarrek baino 10-20 aldiz gehiago. Egoera horrek ika-mika handia sortu du Habanan azken hilabeteotan.

Enpresako iturriek azaldu dute uhartean ez dagoela eskulan espezializatua obra horietarako, eta horregatik jo dutela Asiako langileen bila. Horrek obrak agindutako epean amaitzea bermatuko diela ziurtatu dute. Aipatu dute ere Asiako langileen produkzioa eta lanerako gaitasuna hiruzpalau aldiz handiagoa dela Kubako langileen batez bestekoa baino. Kubatarrek obra horietarako duten «motibazio falta» ere aipatu dute. Gobernuak ez du ezer esan oraingoz gai honi buruz.


Gintare Mazionytek Lointeken jarraituko du

Gintare Mazionyte jokalari lituaniarraren kontratu berritzea jakinarazi du gaur Gernika KESBek.

Lointek Gernikaren barruko jokorako jokalari garrantzitsua izatea espero dute hurrengo denboraldian ere, Nogale Lo eta Nikolina Milic-ekin batera. Hain zuzen, 2018-2019 denboraldiaren amaieran gehien nabarmendu zen jokalarietako bat da Mazionyte.

Lana eta kanpoko jaurtiketak dira bere dohain nagusiak. “Aurreko denboraldian ondo egokitu zen taldera, eta ondo aprobetxatu zituen bere aukerak. Sasoian heldu zen azken txanpara eta esaterako, defentsan dena emateko duen gaitasuna agerian utzi zuen”. Partiduko batez beste 14 minutu jokatuta, 4,6 puntu eta 2,3 errebote lortu zituen.

Taldea. Momentuz, jokalari hauek osatzen dute 2019-2020 denboraldirako klub gernikarraren Emakumezkoen Ligako taldea: Gaby Ocete, Nogaye Lo, Belen Arrojo, Naiara Diez, Blake Dietrick, Nikolina Milic eta Gintare Mazionyte.


Ijitoen ezkontza

Erritua edo zeremonia ezkontza eskabidea egiten denetik hasten da. Andregaiaren gurasoek gizongaia bere alabarentzat egokia den erabaki behar dute eta ezkongaien artean maitasun asko egon arren, ezkontza galarazi dezakete. Ezkontza eskabidean, “quererse pedir” eta “decir el sí” direlakoetan, familiako kide askok parte hartzen dute. Jakituriaren eta errespetuaren sinboloa izanik, aitona izaten da nagusi eta andregaia aurrean egon gabe adosten dute ezkontza.

Egunak iraun ditzakeen kristau ezteia, komunitate guztiarentzako gertaera berezia da. Zeremonian, atsedenik gabe, gonbidatuen kantu espiritualak, eskariak eta erreguak entzuten dira.

Ondotik, birjintasuna ziurtatzeko, kastitate erritoa ospatzen da. Musika eta errito tradizionalei paso ematen zaie, almendra glaseatuak botaz eta gizonezkoek alkandorak urratuz.


Eusko Jaurlaritzak alerta horia eman du olatuengatik. Arratsean okerrera egingo du eguraldiak, eta tenperaturak 17 gradutik behera izango dira


Aurtengo Santa Krutz jaietako pregoilariei elkarrizketa

Berrogeita hamar urte atzera eginez, emakumezkoen danborrada kaleratu zen Santa Krutz egunean. Orduko emakumeak aurtengo protagonista nagusi bilakatuko dira. Tere eta Pili Otaegi ahizpak eta Arantxa Garmendia tartean izan ziren egun seinalatu hartan, 1964ko maiatzaren 3an Santa Krutz elkartearen ohiko danborradan. Eta azken asteetan, danborrada hartan parte hartu zuten 32 emakumeekin harremanetan jartzen saiatu dira.

Izan ere, jai batzordearen proposamena jaso zuten, gertakizun historiko hartako emakumeak aurtengo pregoilariak izan zitezen. Denekin ezin izan dute egon, baina ugariri jakinarazi diete pregoiaren asmoa. Denek hartu dute gogo onez; are gehiago, zerbait berezia egiteko taldea osatu dute. Astean behin biltzen ari dira jendaurreko agerraldia prestatzeko.

Tere Otaegik haien guztien izenean hitz egin du: “Seguru gaude egunak oso oroitzapen gozoak eragingo dizkigula guztioi ere. 1964koa oso egun polita izan zen, nahiz eta hurrengo urteetan segidarik ez eduki. Alde horretatik, pozgarria da gertakizun jakin hori gogora ekarri nahi izatea, eta pregoiaren ohorea protagonista bihurtu ziren emakumeei ematea”.

Ikuspegi historiko batetik, berritzailetzat jo daiteke orain mende erdi emakumeak danborrada batean parte hartu ahal izana, Andoainen ez ezik Euskal Herrian ere gizonezkoei mugatutako eremu itxia zenean. Ekimena nork, non, nola eta zein testuinguruan sortu zen azaldu du Pili Otaegik. “Garai haietan Santa Krutz jaiak izen bereko elkarteak antolatzen zituen, eta bera zen danborrada kaleratzen zuen bakarra. 1964an, nonbait, zuzendaritzan zeuden zenbait gizonei euren alabek ere bertan parte hartzea otu zitzaien. Zerrenda jarri zuten, eta hogeita hamarretik gora emakumek eman genuen izena. Modu naturalean egin zen guztia, inongo liskar edo polemikarik gabe”.

Prestaketak

Eskola kalean, Correos eta Udal alhondiga zegoen egoitzan egin zituzten entseguak, Santa Krutz elkarteko kideek zuzenduta. Patxi Iriarte Patxi Handia izan zuten zuzendari nagusia.

Adinez nahiko gazteak ziren denak ere, Arantxa Garmendiak gogoratu duenez: “16-20 urte bitartekoak izango ginen guztiok. Ez ginen koadrila berekoak, baina denek ezagutzen genuen elkar”. Pilik zera gaineratu du: “Bizitzaren eztitan, punttu-punttuan geunden denok ere. Oso zintzoak ginen; gurasoei isil-isilik obeditzearen heziketa jasotakoak ginen”.

Janzkerari dagokionez, alkandora zuria nork bere etxetik hartu zuen; gonak, berriz, espreski okasiorako prestatu zituzten: “Ez oso luzea, ezta motzegia ere; garaian moda-modan zegoena”.

Atera ziren argazkietan ikus daitekeenez, desfile aski luzea osatu zuten. Erdian, emakumeak; aurretik, danbor jotzaileak (gizonezkoak), eta atzetik barril jotzaileak (gizonezkoak). Eta guztien tartean, musika banda eta erreginen karroza. Beheko eta goiko kaleetan zehar osatu zuten ibilaldia, eta zaharren egoitzara ohiturazko bisita egin zuten.

Herritarren harrera beroa

Entsegu lekuan taldeko argazkia egin eta zertxobait urduri atera omen ziren kalera. Harrera ezin hobea jaso zuten, ordea, Andoaingo herritarrengandik. “Etxetik hasita, babesa handia sentitu genuen; espaloietan ere, izugarrizko ikuskizuna piztu zen. Aupa emakumeak! eta antzeko animoak entzuten genituen”, adierazi du Arantxa Garmendiak. Tere Otaegik sekuentzi jakin bat dauka bereziki buruan gordeta: “Goikoplazarako bidean, Mirasol etxearen parean, petrilera igota zegoen Victor Trekuk, ¡Bien por las chicas! egin zigun oihu”.

SEGIDARIK EZ ZUEN IZAN 1965EAN

Egun polita, biribila izan zen, baina ez zuen segidarik izan. Pili Otaegik azaldu du zergatia: “Hurrengo urtean, jaiak etorri baino aste batzuk lehenago geure artean prestakuntza txikiak egiten hasi ginen. Gonbitea jasoko genuela nahiko ziur geunden. Usteak uste, ez zen mugimendurik izan. Nonbait, elkartean oposizioa zegoen, mutil zaharrek osatutakoa batez ere. Ikusten denez, 1964an ekimenak ezustean harrapatu zituen. Bigarren urtean, baina, indar egin zuten eta emakumeei aukerarik ez ematea lortu zuten. Ofizialki ez zen arrazoirik jakitera eman; baina diotenez, aitzakia danborra gaizki jotzea izan omen zen”.

Frustrazioa sentitu zuten emakumeek, baina ez zuten protestarik egin, ez zuten kanporatu haserrea. Sistema frankistak agintzen zuen gizarte kontserbadorea zen 1964ko hura, eta ez ziren aldarrikapenak kalera eramateko garai samurrak. Gerora bai, 60ko hamarkadaren amaieran panorama politiko eta sozial berria sortu zen, eta berdintasunaren eta askatasunaren aldeko eskakizun publikoak aisago gizarteratu ahal izan ziren.

Tere Otaegiren iritziz, feminismoaren kontzeptua geroago ernetu zen gizartean. “parekidetasuna, aldarrikapen gisa, 80ko hamarkadan hasiko zen plazaratzen. Gure garaian, ez dut uste emakumeok aldarrikapen feminista burutzen ari ginela sentitu genuenik. Gauza oso naturala izan baitzen; elkarteak emakumeei ateak ireki zizkigun Santa Krutzetako ekitaldi jakin batean parte hartzeko, eta geuk, festazaleak ginenez eta geure herriko festetan parte hartze aktiboa izateko gogoa genuenez, baiezkoa erantzun genuen”.

Gizarte kontserbadorea

Ez da ahaztu behar, zein testuinguru historikotan burutu zen danborrada. “Orain gutxi arte, elkarteak mutil zaharren getoak izan dira!”. Elkarteak, gizarteko arau eta ohituren ispilu ziren hein batean, Tere Otaegik zehaztu duenez: “emakumeei ez zitzaigun okurritzen tabernetan sartzea. Oso adierazgarria den detaile bat daukat gogoan: Andoaingo bi neska gazte taberna batean sartu eta bi txikito eskatu zituztelako, epelak entzun behar izan zituzten. Andoainen emakumeentzat, Olajauna zen ezkongabeen despedidak eta antzekoak ospatzeko leku bakarra”.

Arantxa Garmendiari, Juantxo Arregi eta biak bikote gisa hasi zireneko garaiak datozkio gogora: “kalean gora eta kalean behera ibili behar izaten genuen, burutik pasa ere ez taberna batera sartzea garagardo bat hartzera! Urteak aurrerago, kafetegiak irekitzen hasi ziren eta horrek askatasun pixka bat eman zigun emakumeoi”.

Pasadizo adierazgarriak aipatzen hasita, Hernaniko Tilos izeneko plazan egiten ziren dantzaldia gogora ekarri du Tere Otaegik, “igande arratsaldeetan han biltzen ginen eskualdeko gazte guztiak. Musikariek atsedena hartzen zutenean, mutilak taberna zuloetan sartzen ziren eta emakumeok, hantxe, plazan eseri behar beste erremediorik gabe! 21:00etako trenean itzultzen ginen. Behin hura galdu eta 22:00etakoa hartu genuen. Andoainen, Kale Nagusian behera juerga batean gindoazela etxera, Koxme aguazila atera zitzaigun bidera, zera esanez: ¡Qué pena, qué pena! Chicas tan majas y que a estas horas tengáis que andar por la calle!”.


Imanol Arregi eta Jesus Alberto Martin sarituak

Nafarroako Entrenatzaileen Batzordeak antolatutako Entrenatzaileen Astean Osasuna Magna Xotako entrenatzaile irurtzundarrak teknikari onenaren saria jaso zuen eta Lagun Arteako Jesus Alberto Martin Davila entrenatzaileak aitortza jaso zuen

Nafarroako Futbol Federazioko Entrenatzaileen Batzordeak Entrenatzaileen Astea antolatu zuen aurreko astean. Futbolari eta areto futbolari lotuta, hitzaldiak, trebakuntza, mahai inguruak eta beste izan ziren, eta astea despeditzeko afaria eta sari banaketa izan ziren larunbatean.

Hainbat sariren artean, Nafarroako Entrenatzaileen Batzordeak Osasuna Magna Xotako Imanol Arregi irurtzundarra areto futboleko teknikaririk onena izendatu zuen. Pozik jaso zuen oroigarria irurtzundarrak. Saritua izateaz gain, areto futbolaren inguruko mahai inguru batean parte hartu zuen Imanolek, Espainiako areto futbol selekzionatzaile Fede Vidalekin eta Orvina taldeko Ivan Marco entrenatzailearekin batera. Egungo areto futbola, aldatu beharreko arauak eta beste izan zituzten hizpide.

Horretaz gain, iaz kategoriaz igo ziren taldeen entrenatzaileek ere aitortza jaso zuten, eta tartean zegoen Lakuntzako Lagun Artea taldeko Jesus Alberto Martin Davila entrenatzailea. Gogoratu behar da duela bi denboraldi preferente mailatik erregional mailara jaitsi zela Lagun Artea, eta hurrengo denboraldian, atzera ere preferentera igo zela. Egun, preferente mailan bigarrena da talde lakuntzarra.


Inoiz baino futbol talde gehiagok jokatuko dute Mendiluzeren omenezkoa

Datorren ostegunean, hilak 29, Iñaki Mendiluze Txugiren oroimenezko 23. futbol txapelketa jokatuko dute Zumarragako Argixao zelaian. Inoiz baino talde gehiagok parte hartuko dute: orain arte zortzi aritzen ziren eta aurten hamabi izango dira.

Hamabi taldeak Arabakoak, Bizkaikoak eta Gipuzkoakoak dira. A taldean Reala, Ermua, Bergara eta Urola arituko dira, B taldean Athletic, Mondragon, Tolosa eta Aloña Mendi, eta C taldean Gasteizko Aurrera, Aretxabaleta, Amorebieta eta Zarautz.

Talde bakoitzak bere multzoko gainontzeko guztien aurka jokatuko du, 09:30etik aurrera. 12:00etan omenaldia egingo dute eta ondoren bigarren fasea hasiko da. Talde bakoitzeko bi onenek txapelketa irabazteko jokatuko dute eta azken biek Kopa jokatuko dute. Bi taldetan banatuko dituzte eta bigarren ligaxkako onenek finalak jokatuko dituzte, 14:00etan. Partidek 20 minutuko iraupena izango dute eta Argixao eta Luis Urdangarin zelaietan jokatuko dira.

Txapelketa atzo aurkeztu zuten, Zelai Arizti kultur etxean. Aurkezpenean Jon Luqui Urretxuko alkateak, Arantxa Gonzalez Zumarragako zinegotziak eta Mikel Mesonero Urola taldeko lehendakariak parte hartu zuten.

Luquik Urola taldean jokatu zuen gaztetan. «Talde bakar batean jokatu dut: Urolan. Gazte mailako taldetik pasa den hegaleko okerrenetakoa izango naiz, baina Iñaki Mendiluze ezagutzeko zortea izan nuen. Jendeari Argixaora joateko eskatu nahi diot. Urola balioak lantzen ari da».

Mesonerok tradizio handiko txapelketa dela gogoratu zuen. «Aurtengoa 23. edizioa da. Guztiontzako ohore bat da ekitaldi xume honek halako jarraipena izatea. Zuzendaritza batzordeko kideon heren batek Txugirekin jokatu genuen eta horrek ilusioarekin jarraitzeko indarra ematen digu. Txapelketa honek 23 urte baditu, lan ona egiten delako da».

Iazko berrikuntza Asturiaseko taldeen parte hartzea izan zen. Aurten, berriz, inoiz baino talde gehiagok parte hartuko dute. «Jendea gustura etortzen da. Hamabi taldeko txapelketa antolatzeak lan gehiago emango digu, baina merezi du». Bukatzeko, bi udalei eskerrak eman zizkien 23 urte hauetan emandako laguntzagatik.

Gonzalezek Urolaren balioak azpimarratu zituen: kiroltasuna, joko garbia eta arerioari errespetua. «Balio hauek gizar-tearen arlo guztietan nagusitu beharko lirateke, ez kirolean bakarrik».


Kartzelatu egin dute Aliciaren ustezko hiltzailea

Fiskaltzak hilketa delitua eta beste hilketa saiakera bat egotziko dio, eta sexu abusuak egitea leporatzea ere aztertzen ari da.

Gasteizen 17 hilabeteko neskato bat ustez hil duen gizonezkoa kartzelatu egin dute jada, Eusko Jaurlaritzako Segurtasun Sailetik baieztatu dutenez.

Daniel Montaño (30 urte) Zaballako espetxean sartu dute 17:00etan, Santiago Ospitaleko Psikiatria Unitatetik atera ondoren.

Neskatoa, Alicia, atzo arratsaldean hil zen Gurutzetako Ospitalean. Aurreko egunean, gizonezkoak ustez sexu abusuak egin zizkion, Gasteizko etxebizitza batean, eta, ondoren, leihotik bota zuen. Umearen amari (18 urte) ere eraso zion.

Ustezko hiltzailea Sevillakoa da, baina Gasteizen ezarri zuen bizitokia duela zenbait urte, eta musika irakaslea zen Arabako bi zentrotan.

Fiskaltzak hilketa delitu bat eta beste hilketa saiakera bat egotziko dio. Gainera, adingabeari sexu abusuak egitea leporatzea ere aztertzen ari da.

Bestalde, Clara Campoamor elkarte feminista pertsonatu egin da prozesu judizialean, eta espetxealdi iraunkor berrikusgarria eskatuko du.

Gaitzespena

Gertatutakoa salatzeko, Gasteizko Askatasun kaleko 14. zenbakia aldare bihurtu dute herritarrek. Neskatoaren oroimenez, kandelak eta pelutxeak paratu dituzte bizilagunek bertan.

Gasteizko Udalak elkarretaratze isila deitu du gaur eguerdirako. Astelehenean jasandako "eraso basatiaren" ondorioz jazotako "gertakari krudelak" gaitzestea izan du helburu bilkurak.

Hainbat erakundetako eta elkartetako ordezkariek hartu dute parte bilkuran. Besteak beste, elkarretaratzean izan dira Gorka Urtaran Gasteizko alkatea eta Izaskun Landaida Emakundeko zuzendaria. Gertatutakoa gaitzetsi dute, eta haurraren amari babesa eskaini diote.

Urtaranek esan duenez, gainerako erakundeekin elkarlanean ari dira, umearen amari "laguntza eta babesa" eskaintzeko. Herritarrei, eta "batez ere, gizonezkoei", dei egin die alkateak, "indarkeriarik gabeko gizarte baten eraikuntzan parte har dezaten".


Ikastaro mordoa antolatu ditu Loramendik azarorako

Ikastaro sorta antolatu du Loramendi elkarteak datozen egunetarako: GPSa erabiltzen ikasteko saioak, fandango eta arin-arin ikastaroa eta hika berba egitera animatzeko eskolak. Izena emateko Loramendira jo behar da: loramendielkartea@gmail.com edo 685 75 67 29.

GPSaren gaineko ikastaroa Jon Iraolak emango du eta irakatsiko du Internetetik ibilbideak jaisten, track-ak eta waypoint-ak eta erabilera praktikoa ematen mendian. Hona hemen egunak: 4, 5 eta 19. Egubakoitzean 18:30ean izango da, eta zapatuetan, 09:00etan. Bazkideendako prezioa 10 euro da eta gainerakoendako 15 euro.

Fandango eta arin-arin oinarrizko ikastaroa Aiora Filarmendik gidatuko du, eta eguenetan izango dira eskolak, 19:00etan, udaletxe zaharrean. Hona hemen egunak: 8, 15, 22 eta 29. Bazkideendako debalde da eta gainerakoek 5 euro ordaindu beharko dute.

Eta azaroan hika ikastaroa ere egingo dute, Euskaltegiko irakasleen eskutik. Hona hemen egunak: 16, 23, 30 eta abenduak 14. 18:30ean dira eskolak, udaletxe zaharrean. Bazkideek 10 euro ordainduko dute, eta gainontzekoek 15 euro.


Herriko kirolariak omenduko dituzte etzi, Kirolaren Gauean

Urtean egindako lana goraipatzeko eta, urtea ongi amaitzeko, herriko kirolariak eta taldeak omenduko dituzte Kirolaren Gauean. Etzi izango da, 19:30ean aurrera, Errenteria Hiria Kulturguneko entsegu gelan, bigarren solairuan.

Jose Angel Rodriguez Udal Kirol Patronatuko presidenteak eman ditu Kirolaren Gauaren gaineko xehetasunak. Omenaldi xumea izango da, eta bertan, herriko talde guztiak eta modalitate guztiak ordezkatuta egongo direla jakinarazi du.

Rodriguezek nabarmendu du beharra zegoela kirolari eta talde horiei keinu bat egiteko, irabazi asmorik gabe egunero-egunero egiten duten lanarengatik.

Jende ugari biltzea espero dute ehundik gora lagun. Izan ere, ordezkari sare zabala biltzea espero dute, elkarte eta kirolariez gain, kirolean boluntarioki lana egiten dutenak, herriko hezkuntza zentroak (Eskola Kirola) eta kultur elkarteak ordezkatuta izango dira.

Hain zuzen, garbi utzi nahi izan du Rodriguezek aipamena guztiei egingo zaiela, eta ez maila indibidualean: “Espainiako txapeldunak, Europako txapeldunak, paraolinpikoak, olinpikoak… ditugu herrian, baina lehenengo gala denez, orokorrean omentzea erabaki dugu, guztiek merezi baitute”.

Irudi korporatibo berria, Udal Kirol Patronatuak

Gala horretan bi proiekzio egingo dituzte, batean Errenteria-Oreretak dituen kirol instalazioak eta zerbitzuak behatuko dituzte, eta bestean, berriz, Udal Kirol Patronatuak urtarriletik aurrera izango duen irudi korporatiboa aurkeztuko dute. Ondoren, lunch-a ere izango da.


Sagardo besta Bustitz ostatuan

Sagardo besta ospatuko dute apirilaren 13an Bustitz Ostatuan. Sagardotegiko menua izanen da 28 euroren truke, kupela eta guzti eta horrez gainera DJ Alkape. Apuntatzeko 948 627 955 telefonora deitu behar da apirilaren 8a baino lehen.


(Irudiak) Txillardegiri omenaldia Lasala plazan

[Gallery=212]


Urdangarin Qatarrera joango da, eskubaloi selekzioan lan egiteko

Palmako dukeak Valero Rivera entrenatzailearekin batera egingo du lan. Cristina infanta Bartzelonan geratuko da.

Iñaki Urdangarin Palmako dukea Qaterra joango da, Valero Rivera entrenatzailearekin batera herrialde horretako eskubaloi selekzioan lan egiteko, 2015. urteko Munduko Txapelketa prestatzeko, La Vanguardia egunkariak jakinarazi duenez.

Emaztea, Cristina infanta (inputatu egin zuten joan den astean, Noos auzian), eta seme-alabak Bartzelonan geratuko dira, kazeta horren arabera.

Palmako dukea arrakasta handiko eskubaloi jokalaria izan zen, FC Bartzelona taldean eta Espainiako selekzioan. Aurki joango da Qatarrera, kontratuaren zehaztasunak eta herrialde horretako selekzioan zer-nolako zereginak izango dituen ezagutzeko.

Lan berria lagungarri izango du Urdangarinek bere egoera ekonomikoa hobetzeko. Izan ere, Diego Torres bazkide ohiarekin batera, 8,1 milioi euroko bermea ordaindu behar du.

Juan Carlos I.a Espainiako erregearen suhiak ez du diru-sarrerarik oraingoz, iaz Telefonicarekin zuen kontratua eten baitzuen.


Etxealditik Euskaraldira egitasmoa antolatu dute, udazkeneko Euskaraldirako prestatzen hasteko

Apirilaren 20an hasiko da udazkenean egingo den Euskaraldiaren atarikoa izango den Etxealditik Euskaraldira egitasmoa. Azaroaren 20tik abenduaren 4ra egingo den Euskaraldia prestatzeko baliagarri izango delakoan antolatu dute egitasmoa, eta besteak beste, konfinamendu egoeran herritarrek etxekoekin eta etxetik dituzten hizkuntza ohiturei buruz gogoeta eragitea da xedea. Horrez gain, baina, euskararen erabilera sustatu nahi dute, horretarako bitartekoak eskainita. Izan ere, ezohiko egoeran, hitz egiteko gogoa badagoela nabarmendu du Rita Aldabaldetreku Euskaraldiko koordinatzaile orokorrak: “Bizi dugun egoera ezohiko honetan, zerbait baldin badaukagu, elkarrekin hitz egiteko aukera, gogoa eta nahia dira”.

Datorren astelehenean hasiko dira dinamikarekin, eta lau fase izango ditu: aurkezpena astelehenean egingo dute; asteartetik hilaren 23ra hausnarketa fasea irekiko dute; hizkuntza ohiturak aldatzeko ariketa proposamena hilaren 24tik 30era izango da; eta bukaerako ekitaldia maiatzaren 3an egingo dute. Euskaraldiaren sare sozialen eta egitasmoaren webgunera igotako bideoen eta mezuen bidez emango dituzte Etxealditik Euskaraldira egitasmoan parte hartzeko azalpenak, eta herrietako batzordeek ere parte hartuko dute horretan, beren sare sozialen bidez. Bukaerako ekitaldiaren gaineko xehetasunak, berriz, apirilaren 30ean emango dituzte Euskaraldiaren sustatzaileek.

Herritarrei Etxealditik Euskaraldira egitasmoa “berena egiteko” eta fisikoki nahiz sare sozialen bidez “aktibo izateko” deia egin diete haren antolatzaileek. Sare sozialen aldeko hautua egiten dutenei, #EtxealditikEuskaraldira traola erabiltzeko eta @euskaraldia kontuari aipamena egiteko eskaera egin diete: “Guztiok guztion berri izateko eta Euskaralditik bilketa lana egitea ahalbidetzeko”. Bestalde, etxeetako leihoetan eta balkoietan koloretako puntu bat jartzea eskatuko diete parte-hartzaileei, egitasmoan murgildu direla adierazteko.


Boli Kostaren aukera

Berdindu egin du Portugalekin, partida serioa jokatuta. Drogbak minutu batzuetan jokatu ahal izan du.

G Multzoan teorian Brasil izango da final-zortzirenetara sailkatuko den selekzio bat. Badu horretarako gaia. Bestea, okerrik ezean, Boli Kosta edo Portugal izango da. Horregatik zen hain garrantzitsua bien arteko gaurko partida: irabazten zuenak ia eskuan luke txartela. Baina berdindu egin dute, hutsean.

Afrikako selekzioei beti falta izan zaie puntu bat txapelketa handietan gauza handiak egiteko. Kalitatea bai, baina zelaian ordena-eta ez. Boli Kostak badauka, gaur erakutsi duenez. Ez du partida on-ona egin, baina bai Portugali eusteko modukoa. Cristiano Ronaldo behin baino ez da agertu: area kanpotik zutoinera jaurti du 11. minutuan.

Boli Kostan, gainera, Didier Drogba osatu da besoko lesiotik -gaur 66. minutuan zelairatu da-. Funtsezko jokalaria da: orain arte 69 partidatan aritu da selekzioarekin eta 44 gol sartu ditu. Gaur ia egin du 45.a partidaren hondarrean. Toure anaiekin, Zokorarekin eta harekin ardatz ona dauka Afrikako taldeak, eta erne.

Portugal, berriz, badirudi Ronaldok zer egingo egongo dela.

Boli Kosta 0. Barry; Demel, Kolo Toure, Zokora, Tiene; Tiote, Eboue (Romaric, 89m), Yaya Toure; Didane, Gervinho Kouassi (Keita, 82m), Kalou (Drogba, 66m).

Portugal 0. Eduardo; Paulo Ferreira, Ricardo Carvalho, Bruno Alves, Coentrao; Pedro Mendes, Meireles (Rubem Amorim, 85m), Deco (Tiago, 62m), Cristiano Ronaldo, Danny (Simao, 55m), Liedson.


Cor Albada abesbatzaren kontzertua

Domekan, hilaren 17an Kulturateko areto nagusian, 13:00etan egingo dute emanaldia. Kontzertua elkartruke baten bigarren saioa da: Goikobalu Gazte abesbatzako kideak ekainean egon ziren Katalunian emanaldia egiten, hango Euskal Etxeak eta Cor Albadak gonbidatuta. Elkatrukearen joaneko bisitan Goikobalu Gaztek egindako moduan, oraingoan Cor Albadak bakarrik abestuko du. 11 kantuz osatutako errepertorioa prestatu dute

Cor Albada gazte abesbatza Agrupacio Cor Madrigal barnean sortu zuten 1967an. Egun, 16-25 urte bitarteko 50 gaztek osatzen dute taldea. Arrasateko kontzertura 35 abeslari etorriko dira. Sorreratik hona hainbat zuzendari izan ditu. 2007-2008 ikasturtea ezkero Pablo Larraz da talderaren arduraduna.


'Harmailatik' kronika: Bergarako Gabonetako torneoa

Futbolean, Bergarako Gabonetako torneoa jokatu da. Reala, Bergara eta Debagoienak jokatu dituzte partiduak eta Realak lortu du garaipena.


Beti Cariño ekintzaile mexikarra gogoan egindako komikiari buruz mintzatu gara Mugarik Gabe taldeko Maiurekin.


Haurtzaindegi euskaldun berri baten xedea aurkeztu dute Lumako burasoek

ZIBURU. Otsailaren 6an egunetik biharamun hetsi zen Ziburuko Luma haurtzaindegi euskalduna. Berriak durduzaturik utzi zituen aita-amak: “Familia bizitza eta antolaketa asko zaildu zaigu, eta, gainera, gure haurrentzat ere ondorioak izaten ari dira: kolektibitatearen falta, haien erritmoak errespetatzeko zailtasunak izatea, eskolaratzeko unea aurreratzea, eta abar, eta abar”. Laster erabaki dute antolatzea, eta Ttipi Ttapa Ziburun elkartea sortu dute haurtzaindegi euskaldun berri baten zutik emateko. Herriko etxearekin bilkura eginik, xedearen txostena helarazi diete burasoek CAF eta PMI egiturei onespen edo baimenaren erdiesteko: “Espero dugu haurtzaindegia irekitzeko behar diren urrats guztiak arrakastaz egitea eta gure haurren zaintza eta hezkuntza beharrei bide ematea ahalik eta epe motzenean”.


Saioa Sanchez gose greban dago irailaren 9tik

Mikel Karrera Sarobe eta Joseba Fernandez Aspurz, Poitiers-Vivonneko espetxean (Frantzia) gatibu dauden euskal preso politikoak, gose greban daude irailaren 3a geroztik. Espetxe berdineko emakumezkoen moduluan kartzelatuak dauden Maite Aranalde Ijurko eta Saioa Sanchez Iturreta –azken hori berangoztarra– ere gose greban daude, Uribe Kostako Amnistiaren Aldeko Mugimenduak Etengabe bitakoraren bitartez jakinarazi duenez. Bi emakumeak irailaren 9tik daude baraualdian. Udan zehar beraien aurkako "jazarpena" areagotu dela salatu dute lauek. AAMk adierazi duenez, espetxezainen eskutik "bortizkeria eta tratu umiliagarriak" jasotzen dituzte, eta gorputz miaketekin, zigor ziegekin eta isolamenduekin zigortzen dituzte. Horregatik, "probokazio eta tratu txar eta umiliagarriekin" bukatzeko eskatu dute. Saioa Sanchez berangoztarra 2007ko abenduren 5ean atxilotu zuten Chateauneuf de Randon herrian (Lozere, Frantzia), Asier Bengoa gasteiztarrarekin batera. Argazkian presoen aldeko elkarretaratzea Berangon.


Kontzentrazioa gaur ‘Euskal Presoak Euskal Herrira’

lemarekin

Etxeratek kontzentrazioa deitu du gaur, arratsaldeko 20:00etan Zinkoenean, Euskal presoak Euskal Herrira ekartzea eskatzeko. Eskatzen du sakabanaketa bukatzeko, giza eskubideak urratzen direlako politika honekin. Hernaniko etxeratek gogoratu arazi du astebururo 50 hernaniarrek egin behar izaten dituztela bidaia luzeak senide edo lagunak bisitatzeko, horrek dakarzkien arriskuekin: ´hurrengo batean herriko edozein izan liteke eta ezin dugu onartu edozein senide bere senidea ikusteagatik bidean hiltzea, beste 16 Euskal Herriko senideekin gertatu den bezala` azpimarratu du Etxerat elkarteak. Politikoek sufrimendu honi bukaera jarri beharko lioketela ere esan du Etxeratek.


Neues Deutschland Alemaniako kazetan elkarrizketa Txema Auzmendiri


Andres Nagelen eskultura bat lekuz aldatzeko eskubidea onartu dio Espainiako Auzitegi Gorenak Zornotzako Udalari

Herriko biribilgune baterako egin zuen artistak, eta beste edonora eraman dezaten baino nahiago du betiko suntsi dezaten.

Andres Nagel artistak herriko biribilgune baterako egindako eskultura lekuz aldatzeko eskubidea onartu dio Espainiako Auzitegi Gorenak Zornotzako Udalari. Nagelek ez du ontzat ematen eskultura lekuz aldatzea, eta behin baino gehiagotan adierazi izan du eskultura lekuz alda dezaten baino nahiago duela obra suntsi dezaten. Izenbururik ez du Nagelen lanak, baina herritarrek Patata izenarekin izendatu ohi dute maiz.

Ebazpenak obra bere lekuan atxikitzeko “eskubide morala” onartzen dio artistari, baina adierazten du, inguruabarrak aintzat hartuta, Zornotzako Udalak hura lekuz aldatzeko eskubidea duela. Udalerriaren interesei lehentasuna eman diela eta, Zornotzako Udalak ontzat eman du ebazpena.


Antifaxista festival

Antifaxista festivalaren 2012ko edizioa heldu den urriaren 20an iraganen da Saran, kiroldegian. Kontzertuak gaueko 21:00etan hasiko dira, ondoko taldeak entzuteko aukera izanen da: The Offenders (ska-italia), Bastards on Parade (Punk-folk from Galizia), Streets of Rage (Hardcore, metal, punk), Antifun Krieg (hardcore, punk) eta Euskal Herritik etorritako Esteka taldea. Sartzea 10 eurotan izanen da, festibala hori IpEH antifaxista elkarteak antolatzen du. Informazio gehiagorentzat: ipehantifaxista.blogspot.com.


Eibarrek Osasunari irabazita esan dio agur denboraldi-aurreari

Armaginek 0-2ko emaitzarekin irabazi diote norgehiagoka talde gorritxoari. Albentosak eta Arruabarrenak sartu dituzte golak.

Eibarrek datorren astean egingo du debuta BBVA Ligan eta larunbat honetan esan dio agur denboraldi-aurreari. Armaginek Osasunaren aurka jokatu dute denboraldi-aurreko azken partida eta 0-2ko emaitzarekin nagusitu dira.

Osasunak ondo ekin dio norgehiagokari eta baloiaren jabe izan da lehen minutuetan, baina Eibarrek sartu du partidako lehen gola (0-1) Albentosaren bitartez, 25. minutuan. Hamabi minutu geroago, 37.ean, Arruabarrenak sartu duen golak (0-2) partida erabakita utzi du.

Fitxa teknikoa:

0 - Osasuna: Riesgo; Oier, Unai García (Loties, 46. min; Echaide, 72. min), Miguel Flaño, Javier Flaño; Loe (Silva, 46. min), Merino (Nekounam, 46. min); De las Cuevas, Roberto Torres, Sisi; eta Nino (Manu Onwu, 88. min).

2 - Eibar: Irureta; Boveda, Albentosa, Raul Navas, Abraham; Dani García; Nieto (Angel, 77. min), Errasti, Javi Lara (Manu, 77. min), Capa; eta Arruabarrena.

Golak: 0-1, 25. min: Albentosa. 0-2, 37. min: Arruabarrena.

Epailea: Leo Ollo.


Ostiralean galdutako 82 urteko gizon baten bila ari dira Laudion

Bilaketa lanak bertan behera utzi dituzte igande goizera arte. Gizonaren senitartekoek ostiral arratsaldean eman zuten abisua.

Ostiraletik Laudion galduta dagoen 82 urteko gizonezkoaren bilaketa lanak bertan behera utzi dituzte igande goizera arte. Eguna argitzearekin batera, berriz ekingo diete lanei.

Eusko Jaurlaritzako Segurtasun Sailak jakinarazi duenez, 19:30ean eten dute bilaketa eta igande goizean berrekitea aurreikusten dute.

Larunbatean, larrialdi zerbitzuetako kideak 82 urteko gizonezkoaren bila aritu dira Laudio inguruetan.

Ostiral arratsaldean gizonaren senitartekoek abisua eman zuten, eta orduan bilaketa-lanak abiatzeko operatiboa jarri zen martxan.

Bilaketa-lanetan hainbat kide ari dira parte hartzen: Ertzaintzako hainbat talde, tartean erreskate-talde bat txakurrekin, Udaltzaingoko hainbat agente, Gurutze Gorria eta Babes Zibilerako zenbait kide.


Asteasuko ostalaritza, merkataritza eta turismoa sustatzeko plana, abian

Turismo eskaintza osatu, egituratu eta dinamizatzeko helburua du, modu horretan, turista kopurua haztea eta horien egonaldia luzatzea. Horretarako, bertako ostalaritza, lo-tokiak eta merkataritza sustatzeko kanpaina abiaraziko dituzte.

Tolosaldea Garatzeneko turismo sailak apirilean egindako diagnosiaren ondorio da plan hau, eta proposamenak landu ondoren, abiatu dute dagoeneko. Baliabide turistiko, natural, aisialdikoak, historiko-kulturalak, gastronomikoak eta jaiekin erlazionatutakoak indartuko dira planaren bidez.

Ez hori bakarrik, herriko ostalaritza eta merkataritza ere dinamizatuko baitira. Dagoeneko egiten diren azoka eta ospakizunak zabaltzeko modua hobetuko da. Ekitaldi gastronomikoak egitea ere aurreikusten dute.

Horrez gain, produktu turistikoak ere osatuko dituzte, natura guneak sortuz. Horretarako, lehendik dauden igerileku, bidegorri eta mendi ibilbideak bestelakoekin osatzea aurreikusi da. Adibidez, autokarabanentzako gune bat prestatuko dute, atsedenleku eta jolasguneak dituena.

‘Ongi Etorri Obabara’ ardatz

Ekimen eta helburu guztiak irudikatuko dituen marka irudi bat aukeratu du udalak. Horrela, marka irudi hori ikusten duen orok jakingo du bertako turismoa sustatzeko asmoz prestatutako ekintza edo ekimena dela.

Era berean, ongietorria emateko panelak jarriko dira Asteasuko sarreretan, Iturriotz eta Andazarrate ingurura hurbiltzen den jende andana herrigunera erakartzeko helburuarekin. Panel horietan erakargarritasun turistikoak eta Asteasuk eskaintzen dituen zerbitzuak agertuko dira zehaztuta.

Bernardo Atxaga herritarraren 'Obabakoak' liburua ardatz hartu dute, Obabaren inguruan sortutako unibertsoaren kultura eta aisiarako proposamena sustatzea litzateke, ibilbide tematiko baten bitartez. Liburuan, Atxagak mundu bat sortzen du, pertsonaien, tokien, ohituren, errituen, elezaharren eta bestelakoen bitartez, Asteasu eta bere inguruetatik abiatuta.

Hori dela eta, ibilbide tematiko bat presttuko dute, Obaba unibertsoan giltzarriak diren guneetan interes turistiko handieneko puntuak zentratuz: zelai berdeak, mendi mazelak, baserriak, sagarrondoak, errekak, lasaitasuna, isiltasuna… Orotara 3,1 km. izango ditu, eta bidean zehar, 8 interpretazio panel jarriko dira. Panelek, era berean, QR kode bat izango dute, webgunerako jauzia egin, eta era horretan, informazioa osatzeko aukera izateko. Ibilbideak Asteasuko jatetxe, nekazal etxe eta bestelako saltokiak ere zeharkatuko ditu.


Objektu argiztatuak

'Solid Light'. Ana Roman

Lekua: Marzana Espazioa. Bilbo Noiz arte: urriaren 28ra arte.

Objektuak. Telebistak, pilotak, karabanak, landare eta loreak, bonbillak, iturriak. Urdin, berde, arrosa, gorriak, eta denak, argiztatuak. Beraien artean erlazio esplizitu barik, orotariko objektu koloretsu argiztatuak bata bestearen ondoan daude Marzana Espazioak aurkezten duen Ana Roman (Bilbo, 1962) artistaren Solid Light erakusketan.

Mostrara sartu eta berehala, koadro tradizionalen aurrean dagoela uste du batek, baina segituan, batez ere paretatik behera jausten diren kable eta entxufeak ikusita, bestelako lanak direla konturatzen gara. 2007an Marzanan bertan aurkeztutako Sweet Machine eta aurten Andoaingo Bastero kultur etxean I am a Machine erakutsi ostean, orain arte oihalean eta zenbaitetan goma eta flanelazko pieza tridimentsionaletan moldatutako unibertso pertsonala agertzeko bestelako modua aukeratu du Romanek. Funtsean, ildo estetikoa eta motiboak bertsuak dira, baina azken bi urteetan gauzatutako proiektuan aurrerapauso bat eman du pintore bilbotarrak.

Oraingoan tamaina ezberdinetako hamar argi kaxa erakusten ditu, eta bertan errepresentatzen dira aipatu objektu koloretsuak, barrutik datorren argiaz bizia lortzen dutenak. Batzuek konposizio sinplea agertzen dute, tamaina handiko gauza bakarra irudikatuz. Beste batzuk, ostera, objektu piloa hartzen duten eszenak ditugu, muntatu beharreko mundu berri bateko piezen inbentarioak biltzen dituzten planoak balira bezala. Objektuak eurak ere, sinpleenetik konplexuenera doaz, baina taxuerari dagokionez, denek agertzen dute antzeko modua, izan ere, bitarteko ekonomia oso murritza darabil artistak, oro har, ingerada lodia, hondo neutroak, argi-itzalik eza, simetriarako joera, planismoa, hots, nahiko konposizio eskematikoak agertzen ditu, angelu borobildunak, zenbaitetan komiki kutsua hartzeraino.

Plastikozko azalera eta akabera zehatza dute piezek, eta bakoitzak kutsu bereizgarria dauka; denetariko tramankulu eta landara motibo ezberdinen multzoetatik hasi, neoizko argi urdinak errepresentatzen dituen eta serieari izena ematen dion Solid Light piezako kaxatik pasa, eta kutsu futuristako barrualde batenganaino, denei zientzia-fikziozko egikera minimala darie, sakatu beharreko pantaila birtualetako botoiak balira bezala. Objektu ikonikoak ditugu, sinpatiko eta jostagarriak, polisemikoak batzuk, eta sinpletasunaren —kasik abstraktuak izateraino zenbaitzuetan— kontzepzio positiboa daukate bere baitan.

Kolorea eta argia

Tradizionalki margogintzaren historian kolorearen erabileraren eta argiaren errepresentazioaren arteko erlazioa estua izan da oso. Romanek bere betiko pinturaren izaera oinarrizkoa mantendu du, dimentsioei, forma eta konposizioari dagokionez, baina koloreari bestelako dimentsio eta esangura berri bat gehituz. Izan ere, kolore jakinen nahasketa bidez argia irudikatu beharrean, pinturagintzaren funtsezko bi elementu horiek elkartu egin ditu, aldi berean koloreari argia eta argiari kolorea emanez. Ez du, Dan Flavinek gisa, argiarekin inguruko espazioa aldarazten, baizik argia erabiliz —hain justu tresneria teknologikoari bizia ematen dion indarra— kolorearekin eta formarekin irudikatu duen objektuari berari bestelako izaera bat ematea lortzen du, irudikatutako objektuei bestelako izaera bat emateraino.

Bestetik, badago Romanen lanetan eta bere proiektuaren diskurtsoan —agian ikuspegi ironiko batetik— gizakiok tresneria eta objektu domestikoekiko dugun erlazioaren garrantziarekiko, izan afektiboa, izan materiala, interesa. Homo faber izateaz gain, animalia sinbolikoak baikara, bereziki. Hau ez da berria artegintzaren historian, batez ere surrealismoak erakutsi zuen objektu arruntarekiko interesetik aurrera, eta artista askok hartu dute eguneroko objektua bera beraien artegintzaren zentro gisa —baita fikziozko artistek, Jed Martinen serie bat kasu—.

Zentzu horretan, Romanek ere bere erreferente kontzeptual eta ikonografikoak badauzka, hala nola Buckminster Fullerren Dimaxion etxea, Francis Picabiak 391 aldizkarian publikatzen zituen irudiak, zein John Cageren esperimentu soinudunak.

Baina bere aldetik Romanek garatu duen objektu eta tresneriarekiko imajinario pertsonala, agertzen duen izaeragatik, interpretazio eta gogoeta iturri propioa izan daiteke, esaterako, arte modernoaren baitan sortu zen erreprodukzioari gaineko auziari buruzko bestelako ikuspegi gisa uler daiteke, baina baita, bestetik, orokorrean, jada tradizionalki filosofiaren hastapenetatik ——greziarrengandik, alegia— gaur arte dirauen auzi baten gaineko inspirazio plastiko gisa ere, hau da, objektuen, horien errepresentazioen eta subjektuaren arteko harreman gatazkatsuen gaineko hausnarketa iturri lez, kasu. Funtsean, mostra txiki, atsegin eta erakargarria dugu Ana Romanena.


Espainiako Gorteetarako hauteskundeen emaitzen berri emango du Uztarriak igandean

Hauteskundeak direnero egiten duen moduan, Uztarria.eus-ek igandean bertan emango du Espainiako Gorteetarako hauteskundeen emaitzen berri webgune honetan.

Espainiako Gorteetarako hauteskundeak izango dira igandean, azaroaren 10ean, eta Uztarria.eus-ek Kongresurako nahiz Senaturako bozen Azpeitiko emaitzen berri emango du igandean bertan webgune honetan. Ohiko moduan, zenbaketaren ostean ikusi ahal izango dira emaitzak Uztarria.eus-en.

Aurten bigarren aldiz egingo dituzte Espainiako Gorteetarako hauteskundeak; izan ere, apirilaren 28an egin ziren hauteskundeen ondoren ez dute Espainiako Gobernua osatzerik lortu alderdiek. Orduko hartan parte-hartze handia izan zen hauteskundeetan: hain zuzen ere, azpeitiarren %72,82 joan ziren botoa ematera.

Kongresurako bozetan, EAJ izan zen nagusi Azpeitian, botoen %41,65 jasota (3.378 boz). Bigarren alderdi bozkatuena, berriz, EH Bildu izan zen EAJk baino 124 boto gutxiagorekin; koalizioak botoen %40,12 jaso zituen (3.254 boz). Hirugarren indarra Elkarrekin Podemos izan zen botoen %7,69 bilduta (624 boto), eta PSE-EE izan zen laugarrena, botoen %6,28 jasota (509 boto). Horien atzetik, izan ziren PPk (%1,91), Ciudadanos (%0,83) eta Vox (%0,42).

Senaturako ere EAJko hautagaiak izan ziren boto gehien jaso zituztenak. Herritarren %72,48k eman dute boza, eta Maria Isabel Vaquero (3.376 boto) jeltzalea, Maria Mercedes Garmendia (3.348 boto) jeltzalea, Luke Uribe-Etxeberria (3.330 boto) jeltzalea, Gorka Elejabarrieta (3.218 boto) EH Bilduko kidea, Olaia Duarte (3.196 boto) EH Bilduko kidea eta Aitor Ibero (3.163 boto) EH Bilduko kidea izan ziren boto gehien eskuratu zituzten senaturako hautagaiak. Horien atzetik, PSE-EEk eta Podemosek bildu zituen boz gehien.


Gipuzkoako finalerako sarrerak salgai

Abenduaren 19an jokatuko da Gipuzkoako bertsolari txapelketako finala, Donostiako Ilunben, eta dagoeneko sarrerak salgai daude Zumaiako turismo bulegoan.

Ohiko sarrerak bakarrik egongo dira eskura, eta bakoitzak 20 € balio du.

Bertsozale Elkarteko bazkideek eta gaztetxoek (6-16 urte bitartekoek) bi aukera izango dituzte sarrerak merkeago eskuratzeko (15 eta 10 €):

www.bertsosarrerak.eus gunean

Finalaurreko saioetan (Zarautzen, Tolosan edo Eibarren).

Turismo bulegoan azaroaren 20ra arte egongo dira sarrerak salgai. Hortik aurrera, goian aipatutako bideak bakarrik erabili ahal izango dira.

Argibide gehiago txapelketaren webgunean.


Busturialdeko lau taldek parte hartuko dute Gazte Musika jaialdian

Jaialdian parte hartuko duten taldeetako zenbait kide

Bermeoko Ozhen eta Zartada eta Gernika-Lumoko Sueder eta Gautxori taldeak izango dira, hain zuzen ere, abenduaren 18an Bermeoko Kafe Antzokiko agertokian.

Gaztedi Busturialdea proiektua osatzen duten eskualdeko 12 herriek lehenengoz antolatu dute Busturialdeko Gazte Musika jaialdia. Helburu nagusia, Busturialdeko gazteen musika taldeen lana bultzatzea eta zabaltzea da. Hamar taldek eman dute izena, eta horietatik lau aukeratu dituzte Gazte Musika jaialdian parte hartzeko.

Abenduaren 18an, 21:00etan zabalduko dituzte Bermeoko Kafe Antzokiko ateak. Lehenengo taldearen kontzertua 21:30ean hasiko da, eta bakoitzak 50 minutu inguruko kontzertua eskainiko duela azaldu dute. Hala, jaialdia lau ordu ingurukoa izango dela diote. Taldeen ordena honakoa izango da: Gautxori, Zartada, Sueder eta Ozhen.

Busturialdeko Musika Jaialdirako sarrera doanekoa izango da, hala ere, joan gura duten horiek beharrezkoa izango dute aldez aurretik gonbidapenak batzea. Kafe Antzokiko edukiera bete arte banatuko dituzte gonbidapenak Bermeoko eta Gernika Lumoko Gazteentzako Informazio Zerbitzuetan eta Urremendi Landa Garapen Elkartearen bulegoetan (Gernika-Lumoko plazan). Gaur bertan hasiko dira gonbidapenak banatzen, eta pertsonako bi gonbidapen emango dituzte.

Jakinarazi dutenez, jaialdia amaitzen denerako autobusak jarriko dituzte.

Aukeratu dituzten taldeetako kideak “pozik” agertu dira. “Aukera on” bat dela uste dute guztiek.

TALDEAK

GAUTXORI (Gernika-Lumo)

Lau mutilez osatutako talde gaztea da Gautxori, hiru Gernika-Lumokoak eta laugarrena Abadiñokoa: Asier Zabala (Ahotsa eta gitarra erritmikoa), Ibon Bilbao (Gitarra), Endika Elizaga (Baxua eta koruak) eta Jon Rekalde (Bateria).

Euskeraz abesten dute eta rock alternatibo estiloko musika egiten dute. Taldekide guztien musika gustuak errespetatuz konposatzen dituzte abestiak.

Taldekide guztiek ikasi dute musika eskolaren batean, beraz, musika hezkuntza dute. Gainera, taldekide bakoitzak, musika tresna bat baino gehiago jotzen daki.

ZARTADA (Bermeo)

2013an sortu zen taldea, Bermeon. Musika estilo desberdinak jotzen dituzte; rock, ska, punk eta rock n’ roll. Taldea sortzearen arrazoia musikagaitik izandako zaletasuna izan da. Batez ere, euskeraz abesten dute.

Jon Carranza (Bateria), Jonan Juarez (Baxua), Beñat Aurre (Gitarra eta Ahotsa) eta Andoni Gutierrez (Gitarra) dira taldekideak. Taldearen lehen kontzertua kuadrillakoen txoko batean izan zen. Ordutik aurrera, berriz, hainbat kontzertu eman dituzte.

SUEDER (Gernika-Lumo)

2012. urtean Gernika-Lumon sortutako taldea da. Unai Aldekozeak (Gitarra), Ander Uribarrik (Bateria), Koldo Sanchezek (Baxua eta ahotsa) eta Xabi Larrainzarrek (Gitarra) osatzen dute Sueder taldea.

Jotzen dituzten abestiak, rock estilo bizienetik pop/rockera doaz. Abestietan Itoiz, Gatibu, Police… bezalako taldeen eragina nabari daiteke. Euskeraz abesten dute, bizkaieraz zehazki, eta kantuetan eguneroko gaiak aurki daitezke: gure herriaren historia, amodioa…

Sei abestiz osatutako Bazan Ordue izeneko lana grabatu dute aurton Jorge Etxebarrieta Txortx teknikariagaz. Auto-ekoiztutako diskoa da eta azaroan kaleratu dute. Aurtengo Durangoko Azokan aurkeztuko dute.

OZHEN (Bermeo)

Aurton sortu da Ozhen. Euskarazko pop-rock melodikoa lantzen dute. Partaideek beti gogoko izan duten 80 eta 90. hamarkadetako rock musikaren kutsua berreskuratu gura dute.

Guruzne Aristegi (ahotsa), Manu Goikoetxea (bateria), Esti Goikoetxea (baxua), Iker Latxaga (teklatuak) eta Aritz Hormaetxea (kitarra) bermeotarrek osatzen dute taldea.

Martxoan, eurek ekoiztutako eta ordaindutako lehen maketa grabatu eta kaleratu zuten. Mungiako Magic Box Musika estudioetan grabatu dutee aurreneko lan hori.


Kanpantzarko harrobia eta beste, astelehenean Udal gobernuaren batzarrean

Kanpantzarko harrobiko obrak bertan behera uztearen Udal aginduari errekurtsoa aurkeztu zion Cantera de Campanzar enpresak. Bada auzi hori berbagai izango du Udal gobernuak asteleheneko batzarrean (16:00). Horrekin batera, Akei zabortegiaren ingurumen jarraipenaren zerbitzua luzatzeko proposamena aztertu berhako du, besteak beste.

Bestalde, kale seinalizazio kontuak ere landuko dituzte gobernu-kideek. Izan ere, herriko hainbat kaletarako "seinalizazio ibilbide proposamena" aurkeztu dio Zerbitzu Sailak Udal gobernuari.

Eta beste gai bat aipatzearren, Gizarte Ongizate Saileko laguntzekin lotuta, "2011 urtean zehar emandako fondo propioko dirulaguntzen inguruko proposamena" izango dute aztergaien artean.


Bakearen Nobel Saria Mohamed El Baradei IAEAko buruarentzat

IAEA Energia Atomikorako Nazioarteko Agentziak eta Mohamed El Baradei erakunde horren zuzendariak jasoko dute aurten Bakearen Nobel Saria, Norvegiako Legebiltzarreko Nobel Batzordeak hala erabakita. "Energia nuklearra helburu militarrekin erabil dadila eragozteagatik, eta helburu baketsuekin energia nuklearra ahalik eta modu seguruenean erabil dadin bermatzeagatik" jasoko dute saria. Irakeko auzia zela eta, El Baradeik aurre egin zien AEBei Saddam Husseinen Gobernuak ez zuela suntsipen handiko armarik defendituz, eta inbasioaren aurka agertuz.

Nobel Batzordeak azpimarratu du erakundeari eta El Baradeiri, biei, eman nahi izan dietela saria: batetik, IAEAk energia atomikoa kontrolatzeko lana "handia" delako, eta, bestetik, El Baradei izan delako ahalegin horren ordezkari nagusia.

El Baradei egipziarra da, eta duela gutxi hautatau dute hirugarrengoz IAEAko buru.

Aurten betetzen dira 60 urte Hiroshiman eta Nagasakin AEBek izugarrikeria nuklearra egin zutenetik, eta, besteak beste, horregatik erabaki du Norvegiako Nobel Batzordeak arma nuklearrean aurkako ahalegina saritzea.


Non dago maitagarri berdea?

Suitza, 1907. Absenta debekatu zuten likore horren jaioterrian. Neurri bera ezarriko zuten gero Italian eta AEBetan. Eta, azkenik, Frantziara 1915ean iritsi zen debekua.

XVIII. mendean Pierre Ordinaire mediku frantziarra Suitzako monasterio batera iritsi zen eta bertan sendatzeko hainbat edabe egin zituen. Horien artean, asentsio-belarrean oinarritutako elixir de absinthe. Diotenez, Ordinaire hil zenean, neskameari utzi zion errezeta. Honek Henriod ahizpei utzi zien gero formula, eta bi ahizpek, azkenik, Dubied izeneko gizon bati saldu omen zioten errezeta 1797an. Dubiedek, bere suhi Henri-Louis Pernod-ekin batera, lehen absenta fabrika sortu zuen: Pernod likore-destilategia jaio zen.

Lehen aldia zen abstenta komertzializatzen zutela. Baina askoz lehenago Artemisia absinthiumen erabilera zabalduta zegoen. Papiro egiptiar batean aipatzen dira belarraren bertuteak, eta Hipocrates eta Galenok ere goraipatu zituzten osasunari dakarzkion onurak.

Pernodek merkaturatu eta urte gutxira absenta bohemiaren sinbolo bihurtu zen. XIX. mende amaierako Parisko abangoardia artistikoaren edari kuttuna zen; Degasek bere koadroetan pintatu zuen eta Toulouse-Lautrec-ek cognac-arekin nahastu zuen “Lurrikara” asmatzeko. Fée verte esaten zioten, maitagarri berdea, maitagarriek bezala sendatu eta, gainera, inspirazioa erakartzen zuelako. Eta soldaduei adorea ematen zien, infekzioak sendatzeaz gain; horregatik zabaldu zen hain azkar absentaren kontsumoa Frantziako armadan. Aljeriako gerran (1844-1847) eta Prusiaren aurkakoan (1870-1871) soldaduei absenta edatea gomendatzen zieten, eta gatazka amaituta, etxera itzuli eta likore berdea edaten jarraitu zuten.

I. Mundu Gerran, ordea, absenta debekatu egin zuten, soldaduak koldartzen omen zituen eta hari egotzi zizkioten Frantziako ejertzitoaren hainbat porrot. Absenta aberriaren aurkakoa zen. Lehen zaurituak sendatzen zituen edabe horrek, soldaduak pozoitzen zituen orain.

Egia da asentsio-belarrak, dosi handietan hartuta, haluzinazioak sortzen dituela eta garunean kalteak eragin ditzakeela. Eta egia da, halaber, fin de siècleko artista asko osasun egoera tamalgarrian hil zirela. Baina kontuan hartu behar da beste edari alkoholiko eta substantzia –haxixa, laudanoa, opioa...– batzuk ere kontsumitzen zituztela, eta sifilia eta beste gaixotasun batzuk ohikoak zirela euren artean. Absenta ez zuten debekatu osasunarentzako mehatxua zelako, batzuen negozioa arriskuan jartzen zuelako baizik. 1910ean Frantzian 36 milioi litro absenta edan zituzten. Ardogileek, konpetentziaren beldur, maitagarri berdea deabru bihurtu zuten.


XEREZADE:BOTOA EDO BALA(MALCOLM X)

Malcolm X aktibistak 1965ean, hil baino urtebe lehenago, emandako hitzaldia. Garai hartan, Senatuan Eskubide Zibilen Legea ari ziren eztabaidatzen eta, lege hori onartuz gero, beltz guztiek botoa emateko eskubidea lortuko lukete. Malcolm Xek boterean dauden demokraten joko bikoitza salatzen du eta beltzen batasunerako deia egiten du. Hitzaldiaren lehen zatia.

DESKARGATU HEMEN ! !!! !


Nafarroan ere gora egin du turisten kopuruak; uztailean moteldu da

Iaz baino %3,5 turista gehiago hartu ditu urteko lehen zazpi hilabeteetan Nafarroak. Hazkundea orokorra da, baina uztailean eten egin da gorako joera hori Hego Euskal Herri guztian.


Ibarretik hiru autobus doaz Kontseiluaren festara

Hiru autobusa 16:00etan irtengo dira: Bergarako autobusa geltoki nagusitik, Arrasatekoa Garibai Etorbidetik, eta Antzuolako Sagastitik. Plazak libre daude Bergarako eta Arrasateko autobusetan. Interesatuek izena eman dezakete AEK-n (943 77 03 69) eta Jardunen (943 76 08 19).

Antolatzaileek 10.000 lagun inguru espero dituzte bihar. "Aurreikuspenak egitea oso zaila da. BEC-en 13.000 lagun inguru sartzen dira, eta dagoeneko sarrera erdiak saldu ditugu. Baina, azken ordura arte zain egongo gara. BEC-en salduko dituzte sarrerak", esan digu AEK-k Kontseiluan duen ordezkaria Oskar Elizburu arrasatearrak.

Euskararekin konpromisoa

Eneko Olasagasti zinema zuzendariak antolatu du biharko ekitaldia eta zirkuko ikuskizunak izango dira ardatz nagusiak. Besteak beste, Kirmen Uribe idazlea, Elena Irureta, Asier Hernandez, Patxo Telerria eta Mikel Martin aktoreek, bertsolariak eta Kilikolo taldeak parte hartuko dute festan. Kontseiluko kideek herritar guztien parte-hartzea espero dute. "Jendetza espero dugu bihar, egun garrantzitsua da-eta. Duela hamar urte hartutako konpromisoa berrestu behar dugu. Euskaraz bai esan behar dugu, euskaraz bizitzeko pausoak eman eta sostengua behar dugu-eta", dio Oskar Elizburu.

Kontseiluko kideen nahia da festan parte hartzen duten guztiek konpromisoarekin bat egitea: "Norbere mailan, euskararen ezagutzaren eta erabileraren alde pausuak emateko konpromisoa hartzea gura dugu. Ez da nahiko euskararen alde gaudela esatea. Jakin behar dugu, pauso asko eman behar ditugula euskararen normalizazioa lortzeko, eta bidea bihar bertan hasi behar dugu".


'Puerto auzian' urtebeteko zigorra jarri diote Eufemiano Fuentesi, eta lau hilabetekoa Ignacio Labartari

Julia Patricia Santamaría epaileak absolbitu egin ditu beste hiru akusatuak: Yolanda Fuentes medikua, eta Vicente Belda eta Manolo Saiz kirol zuzendari ohiak.

Puerto auzia lehertu eta zazpi urte geroago iritsi da epaia: osasun publikoari publikoaren aurkako delituagatik, Julia Patricia Santamaria epaileak urtebeteko zigorra jarri dio Eufemiano Fuentes medikuari (baita lau urtean lan egiteko debekua ere) eta lau hilabetekoa Ignacio Labarta prestatzaile fisiko ohiari, eta zigorrik gabe utzi ditu beste hiru akusatuak: Yolanda Fuentes medikua, eta Vicente Belda eta Manolo Saiz kirol zuzendari izandakoak. Zigorra bi urtetik beherakoa denez, ez Fuentes eta ez Labarta ez dituzte espetxeratuko. Beste auzi bat ere bazegoen argitzeko, akusazioen eskaerei men eginda (WADA Dopinaren Aurkako Munduko Agentziarena tartean), epaileak auziko hainbat odol poltsa berraztertzeko aukera emango ote zuen. Baina bide hori ere itxi egin du Santamaria epaileak. Hainbat berri iturriren arabera, akusazioak dagoeneko adierazi du Madrilgo Probintzia Auzitegian helegitea jarriko diotela epaiari.

2006ko abuztuan lehertu zen Puerto auzia, Guardia Zibilak hainbat lagun atxilotu eta hainbat miaketa egin zituenean. 35 kirolariren 211 odol poltsa atzeman zituen Guardia Zibilak, eta Espainian dopin sare zabal bat zegoela ondorioztatu zuten. Zazpi urte geroago ekin zioten epaiketari, orain hiru hilabete, eta gaur iritsi da epaia. Alberto Leon Herranz mendiko bizikletan ibilia ere atxilotu zuten, baina 2011n hilda aurkitu zuten anaiaren etxean; azken unean, berriz, epaiketatik kanpo geratu zen Jose Luis Merino Batres, larri gaixo zegoela-eta. Hainbat guardia zibilek, txirrindularik eta txirrindulari ohik deklaratu zuten epailearen aurrean —40 bat denera—, Joseba Beloki, Unai Osa eta David Etxebarria txirrindulari ohiek tartean, lekuko gisa. Puerto auzia tarteko dagoeneko zigorra jaso duten bost txirrindulari ere badaude: Ivan Basso, Jorg Jaksche, Michele Scarponi, Alejandro Valverde eta Jan Ullrich.


Gaizka Maizak Leyma Basquet Coruña taldean jokatuko du

Joko antolatzaile ibartarrak, bi urterako kontratua sinatu du talde galiziarrarekin. Azken bi urteetan, Donostiako GBC taldean aritu da.

Talde donostiarra, Endesa Ligatik Urrezko Leb Ligara jaitsi zen aurtengo denboraldi amaieran. Hain justu, bigarren maila horretako taldea da Leyma Basquet Coruña. Aurrez, Gipuzkoako talde ezberdinetan aritutakoa da Maiza.

2016-2017 denboraldian, Azpeitiako Iraurgi taldean jokatzen ari zela, Zilarrezko Leb Ligako bosteko onenean sartu zuten, eta Urrezko Leb Ligara igotzea lortu zuen. Azken bi denboraldietan, berriz, Donostian aritu da.

Maizak, sare sozialen bitartez, eskerrak eman dizkio talde galiziarrari, baita GBC osatzen duten guztiei ere:

pic.twitter.com/tYBeqZAmsY — Gaizka Maiza (@gaizkamaiza00) 2019(e)ko ekainaren 20(a)